Virgilijus Juknevičius

Rimtai su šypsena

Eilėraščiai

Ridsales kūrybinė spaustuvė

Kaunas,  2020

Leidinio bibliografinė informacija pateikiama

Lietuvos nacionalinės Martyno Mažvydo bibliotekos

Nacionalinės bibliografijos duomenų banke (NBDB)

ISBN 978-609-8279-03-0

© Virgilijus Juknevičius, 2020

© RIDSALES kūrybinė spaustuvė, 2020

Turiu šeimą: žmoną ir tris dukreles. Turiu bičių pulkus, turiu viską, ko man šiuo metu reikia, bet turiu ir silpnybę eiliuoti. Mano lyrinis herojus leidžia sau žymiai daugiau nei aš pats sau leidžiu, todėl prašau nesmerkti manęs, neguosti žmonos dėl mano lyrinio herojaus paklydimų. Jis kažkiek panašus į mane, bet turi žymiai daugiau fantazijos.

Čia lyg metraštis, sukarpytas ir sudėtas pagal temas, ne pagal chronologiją. Sakyčiau, knyga mane pažinojusiems, nors savęs aš dar nepažįstu.

Atsiprašau už šiaulietišką kai kurių žodžių kirčiavimą, vieną kitą barbarizmą. Taip šnekame.

Kartais apie rimtus dalykus juokauju, kartais apie nerimtus kalbu rimtai, bet su šypsena.

## Tos dienos liejas

Tos dienos liejas kaip šampanas...

Užauga dukros: greit bus panos,

O dar po metų, po kelių,

Tave pavers jos seneliu.

Tos dienos kaip saldainiai tirpsta...

Čia sveikas, čia nudiegia inkstą,

O po dešimtmečių kelių,

Galbūt vežios vežimėliu.

Tos dienos kaip pašėlę lekia...

Kas žino, gal uždegs greit žvakę.

O dėl akimirkų kelių

Aš čia su savo juokeliu.

## Lieku vėl vienas su savim

Lieku vėl vienas

Su savim

Bandau ramiai kalbėt -

Nepykti,

Nedeginti aistros ugnim,

Numest į šalį painią lygtį,

Ir tai, kad su savim kalbu

Priimt kaip dovaną, kaip viltį,

Kad dar turiu savy jėgų

Ir bėgt, ir atsispirt, pakilti

Iš kasdienybės ir vargų,

Iš monotoniško slinkimo,

Darbų ir aibės pareigų,

Lyg laukčiau savo sunykimo.

Lieku vėl vienas su savim...

Atsikvepiu, trumpam sustoju...

Save pagaunu, kad mintim

Aš suplanavęs jau rytojų.

# Gyvenimas

Įdomus tas gyvenimas net tada, kai jis jau perkopęs pusiaują. Keičiasi supratimas, keičiasi vaidmenys, prioritetai. Kas atrodė labai svarbu, tampa nereikšminga, į ką nekreipei jokio dėmesio,- atsiduria dėmesio centre.

Net nesusimąstydavau, kaip gyvena tie žmonės, kurių gyvenimo grietinė jau nugriebta ir liko tik liespienis. Kuo jie gyvena, ar dar ką naujo atranda, kaip jaučiasi kitiems dovanoję savus vaikus, pavargę nuo darbų, o kartais ir perdegę, kažkada buvę daug kam įdomūs, reikalingi, kviečiami, mylimi, perspektyvūs, atrandantys ir save parodantys, sveiki ir žvalūs.

O jie išmoksta džiaugtis gyvenimo smulk-menomis, išaušusia dar viena rutinos diena, tekančia ir besileidžiančia saule, gaivinančiu ir dulkes nuplau-nančiu lietumi, trumpais telefoniniais skambučiais, facebook žinutėmis, daržove lysvėje, vagoje ar šiltnamyje, prisirpusiomis braškėmis, vyšniomis, šviežiomis bulvėmis, bumbsinčiais obuoliais, nupjauta, lyg sušukuota pievele, trumpomis išvykomis prie ežerų, į spektaklius, koncertus ar miesto šventes. O jei dar pavyksta ištrūkti į senutę Europą, tai jau visko viršūnė. Tai džiaugsmas ir prisiminimai keleriems metams.

Žinokit, kad jie ne tik gyvena, bet dar ir bando planuoti į priekį bent keleriems metams ir visiškai neplanuoja susenti. Jei Dievas duos ir sulauksime žilos senatvės, manau, ir ten rasime dėl ko gyventi, kuo džiaugtis.

## Niekada

Niekada nesakyk „niekada“.

Bėga laikas ir keičias net upės.

Tau atrodo vienaip iš aukštai.

Ar matysi taip pat tu suklupęs?

Ar susirgęs galvosi taip pat?

Neduok Die, dar prie lovos pririštas?

Patepimas svarbiausias jau kam,

O kai kam dar svarbus pirmas krikštas.

Lūžo nagas, nubėgo akis -

Iš po kojų pasaulis jau slysta.

Turtą išnešė visą vagis!

Tą vienintelę mūsų jaunystę.

Kaip svajojau aš jaunas tada?

Ar iš viso dabar besvajoju?

Ne viena surandėjus žaizda,

Bet viltingai žvelgiu į rytojų.

Kai prisimenu, buvo draugai,

Rodės, niekas negali išskirti.

Atsirado žmona ir vaikai,

Užmiršau greitai alų ir pirtį.

Gal ir aš kam sakiau „niekada“,

Nebuvau tiek dar kilęs ir klupęs.

Laiko upės senoji vaga

Taip nutolo nuo nešančios upės.

## Žmogus

Ramus

Lyg bičių kamuolys,

Taikus

Kaip miegantis karys,

Saldus

Kaip sapnas apie Ją,

Gražus

Kaip melduos lelija,

Stiprus

Kaip Stakliškių midus,

Gabus

Kaip tinginys klaikus,

Garsus

Kaip trenksmas iš dangaus,

Tylus

Kol paslapties kas klaus.

Puikus

Kaip povas rytmety,

Kuklus

Kaip krūmas pagiry.

Žmogus...

Ir koks jis įdomus,

Net jeigu viso to

Perpus!

## Daina

Daina,

Lopšinė ar rauda,

Ar bliuzas, ar Virgelio kantri?

Ir negalvok „Kokia nauda?",

Jei visą išklausysi kantriai.

Te auga ūsai ir barzda,

Kai vyrai kartų alų geria,

O ta ateinanti karta

Iš jų belaukia tik

Senelio!

Kol pats vis augi,

Vis platyn!

Nedžiūsti,

Nereikalinga dar lazda,

Yra už ką dar žmonai skųsti.

Nėra blogai,

Gerai nėra.

O jei dar šnekint moki,

Tai ne pasaulio pabaiga.

Tik barščiai kiek šaltoki.

## Pabandžius padėti

Nėra drąsos prisipažint, kad klysti:

Kalti draugai arba sunki vaikystė,

Dar kaltas tas gyvenimas sumaltas!

Tik pats nekaltas. Ne, nekaltas!

Esi dabar čia, tam dumblyne,

Kur kojos taką kruopščiai mynė.

Ir jei kas nors bandys padėt išbristi,

Esi teisus.

Nėra čia ko jiems lįsti!

## Vėl ramus

Aš vėl ramus

Ir kiek pritingęs.

Esu ugnikalnis sustingęs,

Nors tiek jėgų manyje būta,

Kad net suskaldęs Žemės plutą,

Vis augau ir karščiu grūmojau,

Didžiausiu būti net galvojau...

Dabar pavasario bijau

Kaip blogo gando.

Mane jis tyliai griauna,

Ardo.

## Pats kaltas

Pajutau, kad manęs nieks nemyli

Vien todėl, kad nemyliu savęs.

Nesilepinu, dirbu vis tyliai -

Kas gi tokį sušildys, pakęs?

Su kolegomis tik dėl arbatos,

Buvo linksma, kai buvo stipriau.

Blaivininko kompanijos kratos.

Kaltas pats, kad toks silpnas gimiau.

Neviliojo manęs ir kurortai,

Vis krapščiausi - reikėjo daugiau.

Kojas dengė darbinės, ne šortai,

Daug pradėjau darbų ir baigiau.

Jei iš naujo gyventi reikėtų,

Dievaži, taip neskriausčiau savęs -

Sukinėčiaus baruos ant parketo,

Joms kasnakt dovanočiau žvaigždes.

## Pasirinkimas

Visi šitą žemę palieka -

Karaliai ir karvedžiai,

Ir nieks nepasiima nieko!

O ką besakyt, jei šliaužei

Per savo gyvenimą pilką,

Nuo žemės pakilęs vos vos.

Nešiojai drobulę - ne šilką,

Vis taikiai, nes vengei kovos.

Nekėlei net rankos į viršų,

Buvai užu žolę žemiau.

Vis biro smulkmė man tarp pirštų

Ir aš abejoti ėmiau,

Ar šiauštis, kovoti, naikinti,

Ar kurt, nors ir tokias eiles,

Kurias nesunku prisiminti.

Bet gal tai geriau nei nekęs?

## Prieš išeidamas

Seniai čia bebuvau.

Tikriausiai senstu.

Ir ant vinies jau kabinu ne tik raktus.

Aš net nedainavau - be šansų.

Giedot reikėtų einant pro dangaus vartus.

Gal kas ir šauks:

– Joks ne šventasis!

– Skaistyklon jį, geriau dar pragaran.

Trepsės kanopom nelabasis,

Kai prieš išeidamas užsuksiu dar baran.

## Suaugau

Lietus atsitraukė.

Brisdamas kieme per saulėje spindinčią balą pamačiau civilizacijos pėdsaką gretimos mažos balutės pakraštyje. Vaivorykštė danguje ir jos kopija žemėje.

Supratau - suaugau.

Vaikystėje būčiau džiūgavęs, krapštęs pagaliuku ant žemės rastą dangaus puošmeną, tyrinėjęs, parodęs mamai.

Dabar mamos jau nebėra ir džiaugsmo nėra.

Interferencijos reiškinys plonose plėvelėse rodo nesandarumą mano automobilio kuro ar stabdžių sistemoje.

Kitoks matymas, kitoks supratimas, kitoks sandarumas.

## Nestabdyk!

Pradėjau aš susimąstyt,

Nors man atrodė, kad skrajoju.

Girdžiu kaip šaukia:

- Nestabdyk!

Todėl dabar jau abejoju,

Ar pasenau, ar pavargau

Nuo to suaugusių žaidimo,

Ar rizikuot, po to prašyt

Ant kelių tavo atleidimo.

Su stabdžiais taip ramu, saugu...

Ir kas, sakykit, man belieka,

Bet, kad taip bus iki mirties...

Negarantuoju jau už nieką.

## Kaip gerai

Kaip gerai,

Kai draugai

Dar tavęs neaplenkia!

Ir kai „sunkūs laikai“

Dar į kuprą nelenkia.

Kai džiaugies, kad vaikai

Kiek paaugo, užaugo,

Kai jauti - gyveni

Ir Kažkas tave saugo.

Kaip gerai,

Kad nelaimės

Artimųjų neliečia!

Kai esi reikalingas,

Kai užsukti dar kviečia

Ir kai noksta sode

Rojaus dar obuoliai,

Ir kai kvepia medum

Prie trobos aviliai.

Taip gerai,

Kad bijai

Pagalvoti kaip būna,

Kada protas atšaldo

Ir sielą, ir kūną!

## Bandau pakeist save

Aš bėgu nuo savęs

Ir vėl sustoju.

- Beprasmiška, beprasmiška! -

Kartoju.

Bandau pakeist save:

Stovėt ant kojų...

Kaip ant galvos, taip ant galvos

Vis atsistoju.

Vartau įstatymus

Ir, žinot, man net keista,

Kad ant galvos stovėt neuždrausta -

Tai leista!

## Bijau ir laukiu

Bijau ir laukiu

Posūkio staigaus.

Bijau ir laukiu

Bučinio svaigaus.

Bijau ir laukiu

Pragaro kančių.

Bijau ir laukiu

Žodžių daug karčių.

Bijau ir laukiu,

Laukiu ir bijau.

Toli keliu link šito

Atėjau.

## Mamai

Net penkis mus čiūčiavus, mylavus

Ir maitinus, ir rengus, ir guodus,

Niekada blogo mus nemokinus,

Kol mes iškeitėm rojų į sodus.

Mūs mama niekada nedejavo,

Nors gal kartais pritrūko jai kąsnio,

Visada už visus mus stovėjo,

Nieko sau nepaėmus geresnio.

Kaip smagu, kai visi suvažiuojam

Ir į trobą vos telpa šeimynos,

Ji laiminga, jei mes vis gražiuoju,

O jei ne – tai mama nusiminus.

Kaip gerai, kad tave mes dar turim,

Kad vaikai esam mes - ne našlaičiai.

Į tave su viltim visi žiūrim,

Kad tave aplankys dar vaikaičiai.

Norim tau daug sveikatos linkėti,

Norim mamą matyti laimingą

Jai dalintis smagiau nei turėti;

Ji pripratus – kai daug, kartais stinga.

## Buvo jau rimtai

Rimtai nemoku.

Buvo jau rimtai

Mylėta, dirbta, padaryta.

Dabar jau vertinu kiekvieną rytą,-

Kad jis išaušo – vien už tai.

Net jei išaušo ir šaltoku.

Dabar be pergalių,

Bet vis judu -

Gandrus stebėdamas ir laukdamas anūkų.

Jų juoko jau seniai man trūko.

Viena kol kas. Kada bus du?

Pakelt, pasupt galiu.

Bites ganau,

Nors ir šalna -

Dar sodas didelis ir žydi.

Ir nemanau, kad man pavydi.

Ar sako: – Jam vis negana!

Ramybę suradau.

## Užsispyręs

Perlipti per save,

Save sau meluojant pagauti.

Manant- nepatiks –

Ragauti,

Žinant- neprireiks -

Pasiimti.

Savo priešo neteist,

O nuo draugo apginti.

Dirbt be prasmės,

Tikslo kryptį užkasti.

Ir visų, kas gailės,

Nuoširdžiai neapkęsti.

Kas bandys apkabint,

Stumt, kaip laimę, į šalį.

Jei kas taką pramins -

Rasti sau kitą kelią.

Va, tada nereikės

Žliumbt, kad viskas taip lemta.

Tik keiksmai nuaidės,

Kai tokiam tiesi ranką...

## Ekvilibristas

Ant Žemės daug

žmonių šviesių.

Ir eina jie

keliu tiesiu.

Tik jų nemato

ir negirdi,

net jei iškėlę

neštų širdį...

O ten -

aukštai

po kupolu,

be judesių staigių-

pusiausvyrą renkuos.

Savim tikiu!

Visi nuščiuvę:

net neploja,

lyg su manim

jie keltų koją...

Todėl

be apsaugos jokios

aš iš gyvenimo

juokiuos.

O mano kelias-

Tai tik lynas.

Jei kiek prošal,-

ir būsiu blynas.

Štai koks gyvenimas

suknistas.

O aš -  tik jo

ekvilibristas.

## Turiu

Kaimynas turi piktą sargų šunį vardu Gogas.

Aš mokytojas nuo jaunystės – pedagogas.

Ir kartais taip norėčiau jam užmest į sprandą,

Kai jis prie mano kojų išsižiojęs lenda.

Šiaip esam mes vienodai kieto būdo

Pavargęs aš grįžtu trobon, o jis į būdą.

Bet su abiem problemos, vargas:

Aš saugau šeimą, o jis - kiemo sargas.

Turiu gauruotą ilgaplaukį katiną. Jo vardas Kiškis.

Visai neklauso mano moteriškės.

Aš kartais taip norėčiau jam užmest į sprandą,

Kai jis į jauną obelį sode nagus galanda.

Šiaip esam mes vienodai gero būdo,

Nes apie kojas trinamės abudu.

Bet su abiem problemos, vargas

Nes moterų pasaulis margas.

Turiu dar kregždžių prie tualeto lango.

Kai klausiau vardo, jos atsakė Čy.

Maži kregždžiukai iš lizdelio lenda.

Visad jie būna alkani.

Kai kas tuos lizdelius nugrando,

Bet rankos nepakyla. Juk šeima!

Vis plaunu langą. Tiems, kas lesa – krenta,

Tad laukiu kol ateis žiema.

Šiaip esam mes vienodai greito būdo,

Namus nulipdome iš molio rudo.

Bet su abiem problemos, vargas -

Ir joms, ir man terūpi darbas.

## Dar kartu

Mūsų katinas Kiškis susirgo, paseno -

Jam padėti nebežada niekas.

Iš rezervų dabar begyvena,

Tų rezervų mažiau vis belieka.

O koks buvo šnekus mūsų ryžas,

Ilgo kailio visi pavydėjo.

Ir kiek ašarų buvo išlieta,

Kai susirgdavo, kai kas skaudėjo.

Jo dar vakaras, gal bus ir rytas.

Jis šalia glaudžia galvą kaulėtą.

Užmigdytas turėjo būt vakar,

Bet pamatė dar dieną saulėtą...

Graudinuosi. Pamatė ir guodžia -

Prie peties spaudžia leteną savo.

Mes suprantam viens kitą be žodžių,

Mano draugas ne iš ke lia vo...

## Apie nieką

Kaip lietus nutirpdė sniegą,

Taip tos eilės apie nieką.

Nieko nėr prasčiau už nieką,

Niekas nieko nepalieka,

Niekas net nemyli nieko

Nei lietaus, nei šlapio sniego.

Nieko gero, nieko tokio,

Niekur šiokio ar anokio

Nemačiau, prisiekiu, nieko:

Nei kabliuko, anei slieko.

Niekam nieko nereikėjo,

Niekas niekuo netikėjo,

Aš neatsakau už nieką -

Šis eilėraštis čia lieka.

## Mainai

Daug minčių įvairių ir dėlionių,

Daug draugų, daug jausmų, abejonių.

Daug nuėjęs ir daug ką atradęs,

Aš jaučiuosi vis tiek nesupratęs

Ko gyvenimas šitaip greit liejas.

Lyg, dar taip nesenai, buvau vėjas,

O dabar tik slenku, tik pūškuoju,

Pats nebėgu - kitiems tiktai moju.

Patirties jau sukaupęs galybę,

Vis dar noriu apgaut realybę:

Vis bandau dar atrast savo nišą -

Kur jaunuolį iškeistų į klišą.

# Brangiajai

Tai, kad du žmonės apsvaigę nuo meilės ir negebėdami matyti tikro pasaulio susituokia, gyvena kartu ir džiaugiasi tuo, statistinė tikimybė mažesnė nei 50%. Mums pasisekė.

Iki pareiškimų padavimo draugavome tris mėnesius. Po pusmečio susituokėme. Tik ką susituokę turėjome gero pusmečio išsiskyrimo išbandymą.

Man pasisekė dvigubai, nes ji dar ir mano eilių redaktorė. Rašanti redaktorė!

## Eilėraštis man

Taip paprasta ir gera-

Kalbėti šypsenom, prisilietimais

Ir nesakyti, kad myliu,

Nors šitą žodį jau ištart galiu, drįstu.

Taip gera laukti,

Kai žinai ateis

Ir šaukti, kviesti,

Kai žinai - išgirs.

Nes aidas neužkims,

Nes žodžiai nepavirs

Keistu beprasmišku juoku.

Ir vėl, ir vėl aš su tavim lieku

Tavos širdies klausyti, saugoti tavų sapnų.

Nors tu toli, nors aš toli, bet mes kartu.

Autorius Vilija Juknevičienė

## Pagal Džo Daseno dainos melodiją

Buvo gera, kai vyšnios pražydo,

Gera buvo kai žiedlapiais snigo,

Kai mus meilė dar buvo mažytė

Ir kai tapo ta meilė beribė.

Buvo juoko ir šypsnių šiltų,

Džiaugsmo ašarų, skausmo širdžių.

Visko buvo ir visko reikėjo,

Net lietaus, kad tik būti kartu.

Priedainis:

Išmoksim mes viens kito laukt

Ir viens kitu tvirtai tikėti.

Nedaug tereikia tam ir daug -

Tereikia tik karštai mylėti.

Išskirs atstumai dideli,

Sujungs laiškų balandis margas.

Ir kiek lengviau mums bus širdy,

Ir kiek mielesnis mums bus vargas.

Verks ruduo klevo lapais auksiniais

Ir žiema švilpaus šėlstančiu vėju.

Gros upeliais pavasario dienos.

Nepajusim, kaip metai praėjo.

O tada žiedai vėl sužydės

Ir kartu išprašysim žvaigždės,

Kad ilgiausią mums kelią nušviestų.

Ir žvaigždė mūsų laimės spindės.

Priedainis...

### Žvaigždė

Kaip ūke dar prisimenu dangų jaunystės,

Kur praslinkus yra ne viena kometa.

Kai centimetro trūkdavo iki kvailystės,

Vis pabėgdavo. Ir taip keistai – atbula.

Buvo visko - ir šokiai lig ryto,

Susiglaudę žiūrėjom į dangų sustingę,

Matėm žvaigždę, kuri už eglyno nukrito,

Sugalvojom net norus. Jie buvo skirtingi.

O kada horizonte suspindėjo manoji,

Lyg ir nieks nežadėjo ugningos baigties.

Po kiek laiko praėjęs staiga tu sustoji,

Išgirsti: „Grįžk atgal ir ieškok ateities“.

Ir taip greitai kartu ima suktis minutės,

Vis stiprėja ir džiugina kūnų trauka.

Nebe mūsų sužysta miške pakalnutės,

Ratnyčėlės krantai ir jau rankoj ranka.

Mes kartu, mes šalia jau virš trisdešimt metų.

Jau užaugo, subrendo, išskrido vaikai.

Gal akim ne taip aiškiai, kaip jaučiam, mes matom.

Bet pasitikim vienas kitu jau visai.

### Kelionė į vieną pusę

Nedejuosiu ir nesiskųsiu,

Kad prabėgo geri laikai.

Ta kelionė į vieną pusę,

Kai užžėlę palieka takai.

Gal ieškosiu dar ko, gal atrasiu

Krintant lapams šilčiausių spalvų.

Nemeluosiu – žiūrėsiu Tau drąsiai

Į akis be beprasmių kalbų.

Nedejuosiu ir nesiskųsiu,-

Ir jei ranką vėl mano laikai,

Ta kelionė į vieną pusę

Nuostabi. Ar ir Tu taip sakai?

### Pagrindas apkalboms...

Mes su žmona

išsiskiriam

gražiuoju.

Kelioms dienoms.

(Nors ir naktis skaičiuojam vis dar mes...)

Aš į statybą išvažiuoju -

Duos Dievas, nugarėlė nepaves.

Statyba – nelengva kūryba.

Aš plytomis dedu dailias eiles.

Kas rašo, tas išleis greit knygą,

Kas lipdo – švęs įkurtuves.

### Viešas prisipažinimas

Nors su žmona suvalgėm druskos jau ne pūdą –

toną,

Ir dukros jau suaugę ir išskridę,

Iš naujo, nuoširdžiai, karštai įsimylėjau žmoną,

Lyg būčiau netikėtai kur staiga išvydęs.

Vėl noris glaust ją, apkabint, bučiuoti,

Vėl noris susikibt už rankų.

Nesuprantu, kodėl ilgai nesugebėjau

Atrast iš naujo tokį žmogų brangų?

### 

### Užsisvajojau

Tyla

Ir neramus laukimas...

Gal kas prieis, ramiai palies?

Mat nusibodo man šaukimas -

Tad laukiu moters - nebylės.

Kuri neverktų, nesiskųstų

Dėl menkniekių, be priežasties...

Kasdien išvirtų man kopūstų

Ir pasitiktų po pirties.

Tyla.

Kažkas jau petį glosto...

Žmona!

Svajoti greit baigiu.

Jos šiltas bučinys ant skruosto,

Ir einame miegot abu.

### Trečiasis Niutono dėsnis

Du kūnai veikia vienas kitą vienodo modulio, vienodos prigimties, bet priešingų krypčių jėgomis.

Aš fizikas, o Niutonai ir Faradėjai,

Ir Hercas, Lencas ar Georgas Omas

Eksperimentatoriai ir išradėjai

Iki ekstazės, iki komos.

Aš fizikas. Galaktikos ir kvarkai,

Ir elektra, ir visos bangos

Paklūsta dėsniams, kaip žmonos aš tvarkai.

Kitaip gyventi būtų vargas.

Aš fizikas. Kitus mokint sunku,

O žmonai aiškint fizikos ilgai nereikia.

Visad miegot skubu,

Kai primena ji dėsnio pradžią, kad

„Du kūnai veikia...“

## Mažu biudžetu

Galingas Lamborghini - ne mano kieman.

Škoda ir saulėlydis nuo Olando kepurės - man.

Park Hyatt ir Sidnėjus - man jų netrūksta?

Imu palapinę ir traukiu prie Lūksto.

1928 metų „Krug“ - brangiausias šampanas.

Savos obuolių sultys maišeliuose, kvapnios

ir saldžios. (Yra kranas).

Picasso „Berniukas su pypke“ nepuošia salono,

Bet dukra nupiešė mamą ant popieriaus plono.

Filmų premjeros kine - pinigai į balą.

Ir per TV jau dukart mačiau „Avatar'ą“.

Asilių pieno sūris pasauly brangiausias,

Tokių pat ir ieško. Karvutės - skaniausias.

Nepuošia man riešo „Big Bang“ laikrodukas,

Manasis pigus, bet ir lengvas kaip pūkas.

Iš Kim Kardashian grožio liko sėdynė,

Tad topų viršūnėj dabar mano Vilė.

### Iš vestuvinio albumo

Tegul visas mūsų gyvenimas būna kopimas į aukštą kalną, kurio viršūnę galėtume pasiekti tik žiloje senatvėje. Juk kopiant į kalną, visada gražiai atrodo tai, kas lieka pakalnėje, visada prieš akis yra tikslas - kalno viršūnė, visada kojomis, rankomis ir galva stengiesi užtikrinti, kad kiekvienas žingsnis būtų teisingas. O užkopę ant šio kalno, būdami senučiukai, ilgiau ar trumpiau pasidžiaugsime tuo, kas praeityje, apsvaigsime kaip jaunystėje nuo bučinio, ir tada jau bus nebaisu kristi...

# Kūryba

Ar tai, ką aš darau, yra kūryba? Gal ir taip, bet jokiu būdu tai ne menas. Mano pomėgis – taip.

Vėlyvoje paauglystėje perskaičiau daug poezijos knygų, mokėjau mintinai, o ir dabar tebemoku ne vieną Pauliaus Širvio, Justino Marcinkevičiaus, Algimanto Baltakio, Eduardo Mieželaičio eilėraštį. O Salomėjos Nėries „Pavasaris žemę jau veda“ ir šiandien skamba ausyse.

Mama buvo daininga, mėgdavo parimuoti, ir mane tas pomėgis užkrėtė.

Kai kuriuos eilėraštukus reikėtų priimti kaip eiliuotą dienoraštį, bandymą pačiam susivokti, kur esu, kur einu, o kai kurie parašyti persikūnijus į kitą asmenį, kitą situaciją. Jums surasti, atskirti, kur kuris.

Dalis eilėraščių – laiškai. Bepig bus tai padaryti mane pažinojusiems. Gal net Jums skirtą laišką atrasit.

## Keturiolikmečio eilėraštis

Tu buvai man kadaise svajonė,

Buvai nemiga man nakčia,

Bet sudužo svajonės į šipulius

Ir paliko tiktai kančia.

Kankinausi dėl nieko ir suprast negalėjau,

Nemylėjai manęs, o kodėl aš mylėjau?

Atsakyti sunku kodėl meilė tokia,

Kodėl meilės palyda visada tik kančia.

Ech, šalin tas svajones,

Meilė daug kam apkars

Visos mergos beždžionės!

Tegul jos pasikars...

## Man 18

Man aštuoniolika ir aš kaip pienės pūkas

Galėčiau skrist, kur vėjas neš,

Bet jeigu lėkčiau, tai po amžiaus

Nebeatmintų nieks manęs.

Todėl ir neskrendu pavėjui,

O stengiuos eit tiesiu keliu.

Na, bet į kelkraštį pasukęs

Į jūs sveikatą aš \_ \_ \_ \_ \_.

## Vaizdelis

Kiaurai permirkęs, kaip šienas užmirštoje

pernykštėje kupetoje,

Alkanas, bet neskynęs paskutinio obuolio nuo

persišviečiančios obels,

Vos vilkdamas aplipusius guminukus ir net

nešluostęs varvančios nosies,

Patenkintas rezultatu ir atlaikiusia nugara. Tik

kvapas primins ne gėles...

Grįžtu!

Rudeninis mėšlavežis baigtas.

Sėsiu rašyti eiles.

## 

## Baobabas

Labai visų atsiprašau, kad čia ilgom eilėm rašau.

Enciklopedija padės jose beieškantiems prasmės.

Eilėraštis vadinas „Baobabas“.

Nežinot, kas jis toks? Čia pirmas labas.

Kur Senegalas ar Madagaskaras,

Kur smėlis pustomas,- ne mūsų balos.

Labai iš lėto auga medis storas,

Uždaręs vandenį į savo poras.

Tai medis – grybas, po žeme grybynas,

O jau virš jo vešlus baobabynas.

Va googlinat, kas tas Madagaskaras

Sala prie Afrikos, kad jus kur galas.

Joje ne vienas baobabas. Čia antras labas.

Jo vaisiai dideli, vitaminingi, net vertesni už

spanguoles, mėlynes,

Kovoja su laisvaisiais radikalais - ne vieną nuo ligų

atgynė.

Dažniausiai būna jie be lapų, stori ir tiesūs –

nepasvirę,

O po liūčių žiedais sužysta, ilgai išbuvę vos ne mirę.

Tuose žieduos gausu nektaro,

Bet bitės jų neatidaro:

Per lengvos. Kas apdulkins žiedą?

Tai tie, kur skraido, nezyzia, negieda.

Dalis vampyrai – siurbia kraują,

Ultragarsu jie jaučia, kur keliauja.

Ir vėl enciklopedija. Jai labas.

Mįslingas medis baobabas.

## Bandymas

Rašau seniai puikias eiles, tik durų neatvėriau aš

tarytum liuko,

Tad nutariau skaityti jas prie daugiabučio laiptinės

močiutėms ant suoliuko.

Lyg viskas buvo tvarkoje – man įvaizdžio netrūko:

Turėjau netgi plunksną už ausies šalia peruko.

Vilkėjau treningus kietus, kaip Kauno gezo,

Nepamiršau stiklinėje protezo.

Odekolono įkaliau dar dėl drąsos ir kvapo -

Maniau eiles skaitysiu iki pat aušros iš balto lapo.

Eilėraštis vadinas „Baobabas“

Onutė sunerimo:

– Koks kebabas. Kur kebabas?

Marytė:

– Labas, sūnau, labas!

O Domicelė:

– Vėl užkliuvo babos?

Kartoju joms aš:

Ba-o-ba-bas!

O jos jau choru:

– Močiutės mes, ne babos.

Tartum prispjovė tiesiai man į širdį

Ir vėl mane tik mato, o negirdi.

Bet rankų nenuleidžiu – esu kietas.

Rašyk.lt aš gaunu dėmesio ir vietos!

## Be stanginimosi

Norėčiau pagimdyti čia vieną tokį

Iš nekalto prasidėjimo,

Bitės šokio žydinčiame sode,

Pienės pūko lengvumo,

Minties šoklumo,

Akimirkos, pasilikusios amžiams,

Seno albumo,

Mamos gėlos ir chirurgo ramybės,

Darbo prasmės ir darbų beprasmybės,

Supernovos šviesos žvaigždės užgesusios,

Vaizdų nuo kalvos, net jeigu tai kapinės...

Visko čia daug, bet virkštelė nesiriša.

Nerimtai ir gimdžiau papirusą.

## 

## Pauzė

Paveikslų netapau,

Net nefotografuoju.

Ir popso neklausau,

O pats net neniūniuoju.

Jau knygų neskaitau

Ir nieko necituoju.

Atleiskit man draugai,

Kad su visais piktuoju.

Bet atsakau rimtai,

Nors niekas ir neklausė,

Taip. Sunkūs man laikai.

Man MENO pauzė!

Du eilėraštukai iš bendravimo su rasyk.lt komentatoriais.

## 

## Gal trečias kartas nemeluos

Ką padaryti man – matau per aiškiai,

Mąstau per konkrečiai,

Rašau per paprastai.

Kodėl turėčiau dėl rudens aš aikčiot?

Tuštėja jau laukai,

Tirštėja jau rūkai.

O jei metaforų kam trūksta -

Lai riš voratinklių kasas,

Bet kojas apsiaus basas.

Turiu užsiauginęs kietą lukštą,

Mane pakeist bandąs

Nuleidžia greit rankas.

Visi skirtingi. Tegul taip ir lieka -

Pakeist mane sunku,

Nes aš nesutinku.

Pradėjau apie nieką, baigsiu apie nieką,

Manau, pačiu laiku...

Jau trečiąkart

Sprunku.

## Vidinis pasaulis

Tartum susitarus sukaltos man vinys,

Kad neišdainuotas pasaulis vidinis.

Patenkinti norus skubu, jei jau trūko:

Iš nosies vidaus padarau rutuliuką.

Ausis prakrapštau dar iš ryto užtinęs

Medaus ten randu. Aš manau, jis vidinis.

Dar tarpdantį kokį prabraukęs aš siūlu

Į rastąją masę žiūrėt jums pasiūlau.

Na ne. Jau neslinksiu žemiau link sėdynės

Kad čia nepakviptų kas nors dar vidinis.

Norėjot vidinio. Vidinio jums duodu

Bet, žinot, krapštytis man jau nusibodo.

## Paišdykavimas

Ak, mano lyrinis herojus,

Kažkam lengvai ranka pamojus,

Sumanė padaryti tvarką -

Net užsivilko mano švarką

Ir kelnes lygintas „ant kanto“.

Maniau, nueis ant Masčio kranto

Ir pakabins panelę. Tyčia.

Bet jis nuėjo į bažnyčią...

## Žodis

„Pradžioje buvo žodis. [...] Tas Žodis tapo kūnu ir gyveno tarp mūsų“

Sklinda žodžiai į sielą arba trankos į sieną,

Pasipiršę mes žodžio telaukiam tik vieno.

Būna kelia aukštyn arba klupdo, kankina.

Tie, kurie apsvaigina – panašūs į vyną.

Švelnūs – lyg glaudžia tave prie krūtinės.

„Mama“ – žodis pirmas, o koks paskutinis?

Skutam graffiti mes nuo sienos dažytos.

Iš širdies jį ištrint – kaip nuo skaldytos plytos.

Aukštas veikėjas  negražų paleido -

Sakome: „Žodis  netinka prie veido“.

Žodžiais sužeidžia, žodžiais ir gelia,

Žodžiais nusako ir neregiui kelią.

Kartais baisiausiais žodžiais iškeikia.

Jei prisidirbai – reikia to. Reikia.

Dėl neteisingų – emocijos kyla.

Gestas kurčnebyliui – žodis į tylą.

Šiaip jau geriau būtų neišsižioti -

Būna, teismai teisia netgi už žodį.

Žodis poetui kaip kūdikiui pienas.

Žinau, neišaugo be žodžio nė vienas.

Svarbu ne vien žodis. Svarbu netgi tonas.

Ir „Ačiū“ išgirdęs – iš gėdos raudonas.

Ak, žodžiai tie žodžiai. Su jais netgi žaidžia,

Bet jei neatsargiai – jie kartais sužeidžia.

Žodžiai į tikslą, žodžiai į nieką.

O pažaduko žodžiais ir lieka.

## Kūryba

Dalis eilėraščių – dejonės,

Dalis eilėraščių – terlionės,

Dalis eilėraščių – kelionės,

Kur niekad nebebūsi tu.

Dalis pavyksta man iš karto,

Dalies dėliojimai apkarto,

Dalies jau žodžių nebetarsiu

Ir tai aš puikiai suprantu.

Ir štai, atradus lengvą rimą,

Toks noras juo rašyti ima,

Kad keikt ar liaupsinti likimą

Tu, kaip pilietis, pats renkies.

Nesąmonių daug prirašyta.

Ir dar kada – iš labo ryto!

Nors greitai bus tai sudraskyta,

O premijos vis tiek tikies.

## Netikėta

Pučia šiltas, švelnutis vakaris,

Aš kajutėje neužsidaręs.

Ant šturvalo vos vienas pirštas.

Kortos, muzika - laikas miršta.

Anekdotas – jėga. Vyrai raitos,

Tik jų permainos laukia greitos.

Vėjas įtempia didžiąją burę,

Jachton trenkia bangą sūrią,

Deny pilna prisvaidytų kortų,

Burės smūgis - jūreivis už borto.

Meta draugas jam gelbėtis ratą.

Jūrai jo nepaliks, Dievas mato.

Greit prie borto kabina trapą...

Priterliojo vaizduotė lapą.

Ši audra net ir man netikėta,

Tad dedu jau rašiklį į vietą.

## Laikas

Pasigavau laiką kaip varlę už kojos,

Kad kiek, būtų jis vėl balon nuropojęs,

Pradingęs, ištirpęs kaip cukrus arbatoj.

Jau daug jo ir dingo, o kur - nesimato.

Bandau jį laikyti, slidus tas bjaurybė,

Sakyčiau, nekando, bet skaudžiai įžnybė.

Gal dar kur įspyrė - skaudėjo truputį.

Bet, va, parašiau kūrinėlį trumputį :)

# Metų laikai

Tikrai neperspjausiu čia Naglio Šulijos su jo pašmaikštavimais apie orus. Jo tiksliai parinktais sąmojais žaviuosi. Bet kai dabar apie meilę neberašau, tai tiks ir orai.

## 

## Pavasariui

Su priekaištais pavasariui: – Vėluoji!

Sijoną trumpą nori užsitempt mieloji,

Tik su basutėm kinkos, kojos šąla

Ir ryto ledas kausto vakarykštę balą.

Gandrus sugrįžus pasitiko šlapdriba ir sniegas.

Kam nešė jie vaikus, to dar nežino niekas.

Ne vien kiškučiai, stirnos viena kitą gaudo -

Pavasarį išduoda mums hormonų audros.

Saulužė vis kaskart aukščiau pakyla,

O čiulbesiai jau drumsčia rytmetinę tylą.

Dar naktį laikrodžius į priekį pavarys...

Buvau pelėda - būsiu vieversys.

## Kol nėra gėlių

Palydėt aš norėjau pavasarį,

Nors nėra pakelėse gėlių.

Palydėt aš norėjau ir pasakot,

Ir ulbėt, ir kuždėt upeliu,

Nes manoji širdis pabudusi,

Nebežino, ar vest, ar nešt,

Nes manoji širdis pablūdusi,

Nebeturi jėgų bekęst.

Palydėt aš norėjau pavasarį,

Nors nėra pakelėse gėlių.

Ir kol kas nespalvotoj pasakoj

Širdį budint švelniu varpeliu.

## 

## Karščiai

Kai karščiai traukiasi iš Lietuvos,

Aš nebesuksiu sau galvos,

Kaip man per daug nenusirengus,

Kada atplėšt, kada užmūryt langus.

Prie kokio ežero važiuoti,

Bokalą gerti ar ąsotį,

Žolyną laistyti ar pjauti,

Ar ponu Dievu pasikliauti.

Ir melst lietaus taip pamaldžiai parklupus,

Ar mot ranka - kad jį kur pupos.

Stabdyti debesis danguj ir juos apgręžti,

O pasigavus kokį jau sausai išgręžti.

Dabar galva rami, esu beveik artojas,

Džiaugiuos, nes jau į vietą viskas stojas.

## Pasiilgot?

Aš manau, šioj erdvėj pasiilgot tiksliuko...

Rudenėjant, rudos

vis daugiau,

bet spektre

nėra jos

ir pilkos,

ir ne ežeras rūko,

o šaltukas šioks toks

vaikštinėja kieme.

Jau, gink die,

Nesakysiu, kad šaltis...

Nors alsavimą savo

jau ne vien tik jaučiu.

Šilutiškiai kaip kovą

sulipo į valtis,

dėl gegužį už lietų

aukotų mišių.

Viskas vėlei tvarkingai

be „KAIP“ sudėliota,

ir jau kritikų plunksną kairiąja girdžiu.

Tik jei jausmas vis būtų silpnesnis už protą -

Altruistų neliktų.

Dar meilės.

Eilių...

## Ruduo

Ruduo. Murzinas ruduo.

Drumsčias mintys, gūsiais vėjai galvoj.

Saulės nė nesimato – išeities nesimato...

Purvo kiek čia aplink! Oi, oi, oi!

Dar kad būtų jis vien tik ant batų.

Į akis krinta jis, tarp dantų,

Jau ir ausys girdėti atprato.

Ar tik žiopčioju, ar ir šaukiu.

Laukiu gelbėtis numesto rato.

Ak, kad purvas vien tik ant batų...

## Kaip gyveni?

Jei kas klaustų:

– Kaip gyveni?

Per rasotą pievą brisdamas,

Pripažinčiau – dažniausiai jausmu,

O tai reiškia – nuolat klysdamas,

Kad kuklumas visad nugalės,

Ir ne pinigas atneša jėgą.

Myniau aš ant aštrios dilgėlės,

Gal dar basas išbėgsiu į sniegą,

Ir taip šilta bus kojoms tada,

Net į šaltą trobą sugrįžus.

Į užvertas duris su kakta

Belstis kantriai esu pasiryžęs.

Jei turėčiau sparnus... Kam man jie?

Jau geriau kurmio tamsųjį urvą.

Aš lindėčiau jame, lyg namie,

Ten virš žemės palikęs purvą.

Tik jau rudenį jaučia širdis,

Kai šukuojasi gluosniai vėjyje,

Bumbsi būgnais sena obelis,

O eiles skaitom jų nesudėję.

## Mano diktantas

(Paprašyk, kad padiktuotų, o po to pasitikrink)

Šalti - tai šąla,

Dienos jau tįsta,

Balos nubąla -

Tikšti nedrįsta.

Gręžiasi, žiba

Šerkšno megztinis.

Drįstu ištarti –

Ne paskutinis.

Šuo jau į būdą

Taikos įlįsti,

Ten patysoti,

Kieme neslysti.

Pasirąžyti,

Išsimiegoti.

Saulei sugrįžus

Gąsdint vėl – loti.

Reikia šaltuką

Kaip nors iškęsti -

Morę ant laužo,

Velykas švęsti.

Na, o kol kas

Saulužė gęsta.

Medžių šešėliai

Tamsoj paskęsta.

Šalti tai šąla,

Sniego nė lašo...

Diktantą rašiusiems

Ačiū už drąsą.

## Žiemos lietus

Lietus barbena

Į palangę seną,

Lietus gausus

Žiemos laiku,

O vėjas plėšia

Ir dangum ridena

Vandens bačkas

Net su garsu.

Prie žemės lenkia

Obelaitę jauną,

Bala pračiuožia ratilais

Ir seną šiltnamį nugriovęs,

Gal jau nuskries savais keliais.

Lietus barbena,

Gal netgi ramina,

Kai nėr darbų

Labai skubių,

Vis lyja, pliaupia,

Purškia arba pila

Žiemos laiku!

Žiemos laiku...

## Kas geriau

Kas geriau -

Ruduo, žiema,

O gal vasara marga?

Gal pavasaris, parodęs,

Koks tas atbudimo grožis,

O gal vasaros maudynės

Ir rugių lauke gaudynės?

Gal ruduo, jo derliaus šventė,

Leidžianti metus gyventi?

Laiko ratas, žeme riedąs,

Atnešė šventes - Kalėdas.

Kas geriau begali būti!

– Rate, stabtelk nors truputį!

# Globalios problemos

Tai ne vien tik globalinis atšilimas, ozono sluoksnio plonėjimas ir ozono skylės. Tai ir turto koncentracija mažos grupelės rankose, globalizacija, bedarbystė, alkoholizmas, narkomanija ir su tuo susijusios problemos.

Kartą prie Vilniaus oro uosto esančioje nuošalioje aikštelėje teko laukti vėluojančio lėktuvo. O ta gatvė link čigonų taboro. Prašliaužė trys perdžiūvę vos kojas velkantys jaunuoliai. Labai jau pavargę jie ir tylūs man pasirodė. Po valandėlės žiūriu į tuos pačius jau grįžtančius vyrukus, o jie ir juokauja ir eina pasišokinėdami lyg ant spyruoklių, paspardo kelio ženklus, juokauja. Kiek nedaug tetrūksta žmogui iki geros nuotaikos. Dėl visą ko pasišalinau iš aikštelės, kad kuriam nekiltų pagunda perlipti per mano automobilį.

Apsvaigti galima ne vien nuo emocijų. Yra atrasta daug svaiginimosi būdų, kuriais kartais papiktnaudžiauja aktoriai, kompozitoriai, atlikėjai, tekstus kuriantys žmonės.

Kažkada radau extazy poveikio aprašymą. Šis narkotikas yra stimuliuojantis, t.y. turi psichiką įaudrinantį poveikį, palankų kūrėjams. Šio poveikio ir siekiama vartojant. Jau kitą dieną sudirginta psichika nebemoka nurimti. Iškęsti drebulį, paviršutinišką kvėpavimą, padažnėjusį pulsą ar atsidurti užburtame rate?

Minėtai trijulei tabletė jau nepadės. Reikia švirkštų. Jie jau rate.

Ir pats komandiruotėje paveiktas Biržų alaus pajutau norą kurti. Štai kas gavosi:

## Biržų alus

Niekada nebuvau nebylus ar tylus,

Niekada nemaniau, kad tas Biržų alus

Tiek suteikia jėgų ir rankas atrakina.

Noris šokt ir dainuot, apkabinti merginą,

Tą, kuri į dukras tiktų.

Nejau niekas nematė,

Kad po trečio bokalo – nuostabi!

Besarmatė...

Džiaugiuosi, kad tai vienintelis eilėraštis parašytas apsvaigus nuo alkoholio.

Spėju: narkotikų teko matyt gauti po ar per chirurginę operaciją. Jau pirmą dieną po operacijos patenkintas šliaužiojau koridoriumi, o antrą ir trečią buvo prastai. Vadinasi nesu abstinentas. ☹

## Atšilimas

Sacharoje šiandien prisnigo,

Gal ryt kiek Arktyje palis.

Pas mus ir gruodį ėjo rinkti grybų

Bei ganė laukuose avis.

Kanadoje kaip Antarktidoj.

Sidnėjui lydosi asfaltas.

Kad palmės po sniegu Floridoj,

Ne vien aš kaltas...

## Visi už tiesą

Tiesa viena,

O kiek dėl jos kovota...

Ji atrasta – nedovanota,

Ji suprasta ir sunokinta,

Kiek daug takų dėl jos numinta.

Prie jos net kartais tenka kastis,

Dėl jos aštriai kardus galąsti...

O kai žmonėms sujaukia protą,

Visi už tiesą -

Išgalvotą...

## Interviu

– Esu jauna aš žurnalistė,

Pašnekinti benamį ketinu,

Nes žmonės skundžias, kad gyvena

Sunkiu, beviltišku laiku.

– Galiu jus sutrukdyti, mielas pone?

– O taip, tikrai aš toks esu:

Nedirbu kaip arklys, neprakaituoju,

Iš butelių, metalo gyvenu.

– Sakykit, kaip įvedus eurą?

– Na žinot, skųstis, panelyte, negaliu:

Stabiliai. Neturėjau litų –

Dabar ir eurų neturiu.

– O jūs kitaip gyvent nenorit?

Be šiukšlių, žiurkių ir pelių?

– Jei valgyčiau per daug,– priaugčiau svorio,

O prie šampano nebepriprantu.

– Sakykit, kainos stipriai kanda?

– Ne, šunys kanda daug stipriau.

Parodyčiau tau, panelyte, randą

Betgi sugundyti bijau.

– Na, žinot, jūs net nesiprausęs

Ir nesiskutęs, ir su kvapeliu.

– Tas stilius tinka man geriausiai,

Kaip Skamp‘ai sakė – stilių aš turiu.

– Betgi jūs esate benamis!

– Turiu aš tūkstančius namų,

Tautiečiai renkas kitą žemę,

Kiek užkaltų namų langų.

– Taip nesulaukti galite rytojaus!

– Nieks to nežino, panelyt...

Į pragarą nenoriu keisti rojaus,

Nemokamas čia dušas man. (Pradėjo lyt).

– O jūs draugų ar draugių turit?

– Dar kiek - jei butelis yra.

Tik žmonės čia labai paniurę,

O mes gyvenam su daina.

## Svajonių vyras

– Anoniminiai mano draugai,

Man atleiskit, geriu!

Taip lengviau beprasmybėj išlikti,

Taip dalintis lengviau,

Visiems būti geru,

O parėjus išlieti pyktį,

Kad sriuba per šalta

Ir nemylimas toks

Ir nesuprastas,

Neapkabintas.

Kartais kenčia kakta –

Gumbas greitai iššoks

Nebemyli! Sako:

– Girtas.

Žinot, juos suprantu.

Gal barzda per šiurkšti,

Žodžiai, kojos ir rankos pinas

Aromatas ne tas,

Jau per greit pavargstu,

Nors buvau svajonių

Vyras.

Bet neslėpsiu, draugai,

Lyg žiūriu į save,

Tam rate grandine prirakintas.

Nusisuko vaikai,

Kol tūnojau bare.

Skystis – baisūs nuodai,

Kuriuo žudom save,

Tik labai gražiai

Pavadintas.

Gal aš tiesčiau kelius

Gal aš būčiau žymus

Architektas, ar koks veikėjas,

Viso to jau nebus,

Nors buvau gan gabus,

Per dažnai šitas rašalas liejos.

– Anoniminiai mano draugai,

Man atleiskit, dabar

Jau pakanka ant kamščio užlipti.

Čia Karbauskio laikai

Pasibeldė. Bar, bar,...

O tokiems kaip aš –

Kur išnykti?

## Viena piliulė

Pradėsiu nuo pradžių: merginos, šokiai,

Išgręžtas. Neturiu jėgų.

Gal ne iš gailesčio pasiūlė:

– Piliulę imk!-

Ir jau skrendu.

Net muzika kiek pagarsėjo

Ir paryškėjo blyškios spalvos.

Karaokę dainuot pradėjau,

Lingavo pritariančios galvos.

Žvalus aš išlikau lig ryto,

Buvau tą naktį ant bangos.

Mane gražuolė parlydėjo,

Užėjo pas mane kavos.

Po to gal parą išmiegojau,

Nors šilta – krėtė drebulys,

Su baimėmis ilgai kovojau...

– Piliulė viską ištaisys!

Pasakė, ir tikrai, padėjo.

Tądien, dar mėnesį, gal du.

Po to stipriau kažko reikėjo

Ir suradau tai su švirkštu.

Dabar be jo gyvent nemoku,

Tapau namų vagis, vagis.

Kol iš balkono dar nešoku -

Gal dar žemelė palaikys.

Draugų beliko tik prie dozės.

Džiaugsmų neliko. Tiktai tas.

Kad pabandžiau piliulę vieną,

Dabar turiu prastas kortas.

# Pilietis

Esu šios valstybės pilietis. Bijau žodžio patriotas, nes rimuojasi nekaip, o ir esu pripratęs į viską žiūrėti kritiškai.

Man svarbu, kas vyksta Lietuvoje. Turim kuo pasigirti, bet šlubuojanti mūsų demokratija, valstybės vyrų nebaudžiamas naudojimasis savo padėtimi, požiūris į švietimo, sveikatos apsaugos problemas man nepriimtinas. Kažkodėl „lėti“ estai mus jau aplenkė ir toli paliko. Ypač švietime.

Žmogus turi įgimtą tiesos pojūtį. Ne vienoje rezonansinėje byloje priimti teismų nuosprendžiai kelia abejonių. Ne viena garsiai prasidėjusi korupcijos byla tyliai subliuško.

Mažai tepasiūlome jaunam žmogui, kad jis baigęs mokslus liktų čia. Tuštėja rajonų centrai, pustuščiai miesteliai, išmirę kaimai. Gerai, jei jauni žmonės lieka savo studijų miestuose, nors jau visas būrys studijuoja ne Lietuvoje.

Mokslas nuvertintas. Baigę aukštąsias mokyklas, universitetus dažnai uždirba tiek, kiek gauna eilinis darbininkas ar mažiau. Dėstytojai, mokytojai jaunimui nėra siektinas pavyzdys. Skurdžiai.

Kas gero. Esame laisvi, galime laisvai keliauti, laisvai šnekėti, pamaži vejamės senosios Europos valstybes savo bendruoju vidaus produktu tenkančiu vienam gyventojui, daugėja vakarų kalbomis laisvai kalbančių ir su tų šalių verslininkais bendrą verslą kuriančių. Vejamės.

Turim labai gražų kraštą su giliai įkritusiomis upėmis, vaizdingais ežerais, miškais, kalvomis ir apkapotą Labanoro girią...

## Švenčiu

Valstybė švenčia, aš taip pat švenčiu,

Kad kūnu virto daugelis minčių,

Kad čia vaikai užaugo ir suaugo,

Kad mylimas esu, kad Dievas saugo,

Kad vėliavos nereikia kelti naktimis,

Galiu laisvai dalintis savo mintimis,

Galiu net valdžią švelniai pakeiksnoti,

Galiu rinkimuos ją kiek įtakoti.

Turiu daug teisių, aibę pareigų.

Turiu kaip švęsti, nes turiu draugų.

Turiu tikėjimą valstybe, savimi

Ir širdį, degančią mūs laisvės ugnimi.

## Sausio 15-oji tada ir dabar

Sausio 13-tą ten nebuvau.

Buvo brolis ir tėvas ten buvo,

O ryte per žinias išgirdau,

Kad Juknevičius žuvo.

Nenuklausęs aš vardo tada,

Jau į karstą guldžiau savo brolį...

Tik vėliau paaiškėjo tiesa,

Kad pakirto ten kitą jaunuolį.

Jau 15-tą aš ten buvau,

Bokštą buvo apsupę tanketės.

Laidotuvėse dalyvavau,

Prie Seimo nuodėguliai mėtės.

Degė, smilko aplinkui laužai,

Kai pro šalį kareiviai važiavo.

Sutankėjo narsuolių pulkai-

Nieks nebėgo, nepanikavo.

O dabar – paradoksas baisus:

Žmonės baigia kovoti už tiesą.

Kolei krausis gobšuoliai turtus,

Paskutinis išvyks. Išjungs šviesą.

## Spaudą perskaičius

Vyriausybė nieko negali.

Seimas nieko nesprendžia.

Policija nieko neranda.

Teismai nieko, pavogusio milijonus, nenuteisia.

Žmonės niekuo nebetiki.

Benamiai nieko nebenori.

Vaikai nieko negirdi.

Mokytojai nieko neišmoko.

Žmonės nieko neuždirba.

Žemdirbiai neparduoda nieko.

Bet ...

Vežimėliai prie kasų pakrauti visai nieko,

Bet visai nieko apsirengę žmonės

važiuoja visai nieko automobiliais.

Ir iš padykusių vaikų išauga visai nieko žmonės.

O gal ir pati valstybė vis tik visai nieko?

## Lietuvoj blogai?

Na, niurzgos, Lietuvoj blogai?

Gal alkani, basi kieno vaikai?

Kolūkiai griuvo – mirštame badu,

O gal ES neduoda pinigų?

Gal išsigimus mūsų demokratija,

Įsigalėjus biurokratija,

Gerų neišrenkam į Seimą.

Į užjūrius išsiuntę šeimą,

Dejuojam - pensijos per mažos,

Ne darbas Lietuvoj, o lažas,

Ir mokesčiai per dideli.

Kaip išgyvent tokioj šaly?

Galbūt netinka šventėms šitas tonas

Dabar ne "draugas" aš, dabar aš – "ponas",

Prekybcentriai, Akropoliai ir Megos

Be deficito tempk, kiek leidžia jėgos.

Brangesnis negu Rusijoj benzinas,

Bet jau kiemuos ir gatvėj netelpa mašinos.

Ir nieks „Moskvičių" nebetrokšta, „Žigulių",

Keli atlyginimai – ir ratus turiu.

Na, taip - provincijoj dar dulka kelias,

Bet miestuos, net paežery, - trinkelės.

Kiti muziejai ir kiti paminklai.

Gyventume geriau, jei nekainuotų ginklai.

Tačiau rytuos tie ginklai žvanga,

Tad ryto vėjams mes užvėrę langą.

Prieš trisdešimt išlindome pro rakto skylę.

Aš įsitikinęs – mes tuo nenusivylę.

Tas paikas noras vis gyvent geriau...

Bet ką aš pats dėl šito padariau?

## Čia Lietuva

Čia kaip iš pasakų knygutės:

Auksiniai peiliai ir šakutės,

Kaune auksiniai unitazai,

O Palangoj auksiniai pliažai.

Šios karalystės princai, fėjos

Valdžioj labai užsisėdėjo.

Tik va – varguolių daug neliko,-

Kas tik paslinko, tas išvyko.

Jau traukiasi ir Coca Cola

Didėja karalystės skola.

Premjeras kol ant laurų miega,

Estrella Baltics irgi bėga.

Liks Lietuva tik laisvas plotas,

Po vakaruškos nuniokotas?

Šalis gal būtų ir klestėjus,

Tik kad nuseno princai, fėjos.

## Spiečia

Žiedų mažėja, darbo nebėra – bitelės spiečia

Ir netuščiom palieka jos savus namus.

Nektaro turtingesnis laukas kviečia.

Nemirs iš bado, o ir darbo bus.

Pasiima medaus ne kilogramą

Ir vašką, pusę mėnesio taupytą.

Gal ras kur drevę, avilį kaip namą,

Ten korį sulipdys tartum po plytą.

Ir Lietuvos vaikai kaip bitės spiečia,

Kažkur nutūps. Ten gims vaikai.

Turtingos šalys juos vilioja, kviečia...

Tik ar begrįš? Ar skleisis čia žiedai?

## Prisimenant sausio 13-tąją

Mes vėl prisimenam tą sausio tryliktąją,

Gal kiek šaltesnę, bet beveik be sniego.

Kai gynėm laisvę – jauną, mylimą,

Kai baimės buvo daug, bet nieks nebėgo.

Ir Eglę Bučelytę kimstančią, bebaimę,

Ir tanką, žmogų traiškantį, ir smūgį buože,

Nuo kulkų kritusius už mūsų laisvę, laimę.

Dar aidi Seimo pirmininko žodžiai.

Vieningi buvom, buvo daug daug mūsų,

Pasaulio dar nesuprastų, nepripažintų.

O kai dabar girdžiu: - Geriau prie ruso...

Bijau, kad ten jėga nesugrąžintų.

Išvyko daug dėl svaro, kronos, euro.

Nebepasitikim teismais, politikais, ministrais,

Nenoriai remiam mes biudžetą kiaurą

Ir bjaurimės įstatymą prastūmusiais lobistais.

Ar stos už Lietuvą turtingas, vargšas?

Ar grįš iš užsienio, jei ten geresnis oras?

Kažkas prie fotelio pritvirtintas lyg varžtais...

Ir aš dabar protingas toks, tingus ir storas.

## **Ciklas „Visuomenė – miškas“**

### Pradžiai

Matau visuomenę, kaip gražų mišką,

Kuriam, net neieškojus daug, surasi visko:

Pavėsy, be vilties išlyst, alksniukas jaunas,

Virš jo beržai ir ąžuolai dėl saulės kaunas.

Čia pat ir uosis, drebulė, kiek apdraskyta,

Nes briedžiui jos skani žievė – nekeis į kitą.

O jaunuolyne per tankiam eglutės laibos

Kaip paauglės, silpnom šakom, bet vis tik žnaibos.

Įleis pušis gilias šaknis į smėlio žemę

Po pusės amžiaus, pažiūrėk, jau dangų remia.

Išlys aukščiau, nuo vėjo lūš, nes ją kaip žmogų,

Iššokusį kiek per aukštai, neturint „stogo“,

Į vietą greitai pastatys, sukels jam audrą,

Už nieką firmą uždarys arba gaus baudą.

Seimūnai – vyrai - ąžuolai aplinkui žvalgos

Mes žmonės paprasti – mediena, malkos.

Iš mūsų pastatys namus, juos šildys,

Iš ąžuolo išeis puikus parketas, grindys...

Bet eisim vėl į rinkimus tartum į liūną,

Žadės mūs vyrai - ąžuolai pagaut Perkūną,

Puikiausiai mišką sutvarkyt: „– Visiems po lygiai!“

Primest kapeikų žemesniems ir vaiko vygei,

Dalins visiems lankstinukus kartono kieto,

Kad nenuneštų jų žmogus į gerą vietą...

Nuo šito krašto, kur ir aš, jau biržę kerta.

Vis tiek sakau:

- Gyvent, mylėt ir kurt šioj žemėj verta!

### Alksnis

Jei Indijoj gimei – tai jau nuspręsta:

Vos gimęs ten turi jau savo kastą.

Čia gimęs alksniuku toksai ir būsi:

Bandysi kilt labai aukštai – miške supūsi.

Kur šlapia ir mažai šviesos šaknim lyg kojom,

Mes plečiamės be atvangos - bujojam.

Net jeigu  šernas ar meška pridergs  šalia ant tako,

Alksniu dešras visi rūkys dėl gero kvapo.

Mes liaudis, mes pilki, dažnai palinkę,

Burnojam savo valdžią – šeimininkę,

Ir ko čia daug mąstyt prie tuščio stalo,

Mes malkos pečiui. Laukiam savo galo.

### Ąžuolas

O jei tu ąžuolas esi  galiūnas,

Nepasislėpsi niekur – trenks Perkūnas.

Net jei aukštai iškelsi smailų dratą -

Nesaugos – padarys ir kratą.

O jei Seime ar Vyriausybėj rasi nišą,

Žinok – šaknis dėl gilių kiaulės knisa.

Jos dirvą išpurens, ir jau netrukus

Seime matysim ąžuolo anūkus.

Galingi jie! Mums vargas jų pavėsy,

Bet be vadžios juk niekur nesidėsi.

Protingi jie! Jie žino netgi moną,

Kaip tūkstantį iškeist į milijoną.

### Liepa

Ji kaip moteris – drevėta.

Randa bitės ten sau vietą.

Kvepia medumi, ji gydo,

Iš drevių ir vašką lydo.

Nėr ji ypatingo grožio,

Bet  minkšta, todėl ją drožia.

Kelmo avilius padaro.

Vienas medis – tiek daug gero!

### 

### Eglė

Ji manekenė, jos daili suknelė,

Laiba, kaip badmiriaujanti panelė.

Tik kol jauna – nerodo savo kojų,

Užaugus kiek aukščiau, skarom ji klojas.

Kai kam nelemta tos brandos sulaukti.

Kalėdos greit... Į miestą tenka traukti.

Bet jei subręsta, randa sausą vietą.

Prakeikė stalius ją už šaką kietą.

### Pušis

Nors kaitrumo antra rūšis

Bet tiesiausiai auga pušis.

Ten, kur smėlis neturtingas,

Ji šaknis įleis galingas.

Ji, kaip mokytoja mano,

Kaip tiesia užaugt išmano.

Ji kantri ir dėl neturto

Nepraranda savo burtų.

Džiaugsis stalius ją palietęs:

Lengvas medis ir nekietas.

Tik drėgmės netoleruoja:

Supelėja, pajuoduoja.

### 

### Blindė

Kur į griovį įsilindę

Jūs atrasit kreivą blindę.

Atsipūtę kas kapoja,

Susižeisti gali koją...

Motina ji daugiavaikė

Tiek išbandymų išlaikė:

Žeminta – nenugalėta

Atžaloms ji randą vietą.

Brido purvą, skardžiais kopė,

Savo žievę kantriai lopė

Ji gaji – nepaprasta:

Įsmeigta žaliuos lazda!

O lazdų susmaigsčius chorą,

Jūs turėsit žalią tvorą.

### Beržas

Jei surišt reikėtų šluotą,

Ta savybė beržui duota.

Pumpurai kol neišbrinko

Iš beržų ir sulą rinko.

Jis kaip sportininkas jaunas

Prakaituoja, narsiai kaunas,

Nori būti pirmutinis,

Auksą glausti prie krūtinės.

Jei skubiai padėt į vietą,

Tai turi tu medį kietą.

Kas nukirtęs ilgai žvalgos,

Tam iš jo patręšę malkos.

### 

### Uosis

Jei stalius savo gaminiu puikuosis,

Jį glostys ir sakys: – Visur čia uosis!

O toks žmogus plačiai, aukštai kerosis

Ir užriesta į viršų bus jo nosis.

Gal verslą suks, gal įmonės vadovas,

Puikus seimūnų ąžuolų žinovas.

Nelengva vinį plaktuku įkalti.

Sunku tokiam veikėjui ir įgelti.

### Klevas

Klevo lapą visi žino -

Prisilipdo prie mašinų.

Išriedėjęs kur į kelią

Neaplenksi to erelio.

Šiaip tas augalas medingas,

Bitėms baisiai reikalingas.

Lapai smailūs, bet nebadūs,

Puošia vėliavą Kanados.

Kol klevai dar neišnyko,

Pinsim Jonams jų vainiką.

O vėliau vaikai kvatosis,

Prisilipdę klevo nosis.

Klevo sulą visi giria,

Bet retai jis puošia girią.

Vėl rudens nekantriai lauksiu,

Kai klevai dabinsis auksu.

# Trumpai

Tarp daug žodžių ir mintis pasimeta.

## Milijonas draugų

Jei draugų milijoną turi,

Tai čia girtis tikrai tuo nereikia:

Užsibūsi šiek tiek pas kurį -

Ir jau šimtas koks tūkstančių keikia.

## Ryžtas

Išdūręs skylę paskutinę

Ant jau per trumpo diržo,

Vėl eisiu nosies pakrapštyt

Į darbo biržą.

## Dylam

Apsimetam, o gal ir nesuprantam,

Kad vis giliau bedugnėn krentam,

Tik vis dar pučiamės, vaizduojam - kylam...

O iš tiesų, kaip batų padai dylam, dylam.

## 

## Pragydo paukštelis

Pragydo paukštelis, pragydo -

Lakštingala sprogs iš pavydo.

Jos laimei - prie bankomato

Paukštelio nei girdi, nei mato.

## Stoglangis

Nesu didis orų žinovas.

Pabudau, bet pašokt negaliu.

Lopinėlis dangaus man virš lovos

Žydras, vos su lengvu pūkeliu.

Tad ilgai čia šįryt nedrybsosiu.

Lis lietus - pailsėsiu ilgiau.

Va, žiūrėkit, kaip aš atsistosiu.

Nežiūrėkit kur aš nuėjau.  😊

## Pasakė – padarė

Pasakė – padarė,

Žadėjo – tesėjo:

Su šampu atvarė -

Be kelnių išėjo.

## Su sava

Labai linguoja mašina.

Tik jau nereikia apkalbų!

Aš toj mašinoj su sava

Žmona, tik šįkart be vaikų,

Namolio žvyrkeliu skubu.

## Pasirinkit

Kur aiškus rytojus - ROJUS.

Kur žmonės nusideda - PASAULIS prasideda.

# Kelionės

Reta pramoga pakeliauti ilgiau nei pusdienį, bet jei kas mus pavaduoja – lekiam.

## Po kelionių

Tu grįžti į namus

Iš senutės Europos,

Kiek pabūsi ramus -

Bent kol uodegą sopa,

Ir iš nuotraukų šūsnio

Sudėliojus kelionę,

Vos trumpai pasidžiaugęs,

Pagimdysi svajonę -

Vėl riedėti ar skrist

Link kraštų neregėtų...

O kol kas pabandyk pataupyti monetų!

## Vaikas

Su vasarinėm padangom per pirmą sniegą

Važiuoju, neslenku, gal net lekiu.

Valdau menkutę sukibimo jėgą -

Žaidžiu su iš po ratų slystančiu laiku.

Na, kas čia blogo – sankryžą praslydau,

Skersa vos gatvėn tilpo mašina.

Pats sau čiuožyklos tos pavydžiu -

Ant keturių nenukenčia kakta.

Tik tam žaidimui svarbus saikas -

Neišdykauti negaliu.

Manau, many vis dar gyvena vaikas -

Šuoliuojantis medinuku.

## Du krantai

Sekmadienis. Ir rytas ne ankstyvas,

o Vilnius vos vos gyvas.

Prie Aušros vartų aš svečius

su žmonele išleidau vėlei,

O pats riedu ieškoti vietos

savo mašinėlei.

Žiūriu į Gedimino pilį pro statybas aš

iš kito Neries kranto.

Kad už stovėjimą mokėt dar reik, kaimietis

nesupranta.

Savuos Telšiuos kol kas

nė vieno parkomato,

O čia sustoti draudžia ar kišenę krato.

Du broliai čia, dvi dukros čia

po Vilnių juda,

O aš jau toks - prie obelies, prie grūdo.

Kalvotas Vilnius nuostabus?

Bet ir Telšiai kalvoti.

Čia upė skiria du krantus -

mes ežerais bagoti.

Ta Lietuva - kaip du krantai -

čia, Vilniuj, ieško laimės,

O jau toliau, kiek užmatai,

tikrų tikriausias kaimas.

# Mokykla

Čia mano džiaugsmai, darbai ir rūpesčiai. Čia susiformavo beveik visos raukšlelės ir pražilo plaukai. Kai pasižiūriu į veidrodį, tai mokyklai esu dėkingas už kiek neproporcingai plačią šypseną, kurią formavo ir mokinių išdaigos, ir kolegos.

Jau ne kartą maniau, jog užtenka mokytojauti, išbandžiau ne vieną alternatyvų darbą, bet artėjant rugsėjui vėl dėlioju planus, kaip dirbsiu, ką keisiu, tobulinsiu, ko sieksiu. Tas darbas kaip kokia bedugnė traukia. Ne vienas iš jos ir nebeišsikapanoja.

## Jauna mokytoja

Jauna - tik ką iš instituto,

Ir lyg egzaminų nebūta.

Viena pati prieš klasę stoja

Ir niekas jai neasistuoja.

Gal tik kolegos spaudžia ranką,

O to tikrai pilnai užtenka,

Kad rankos kojos nevirpėtų,

Kad žodžiais mokiniai tikėtų...

Tai ne bausmė ir ne likimas,

Tai šitoks jos pasirinkimas:

Kalbėti iš širdies į širdį!

Kalbėti sienoms, kai tavęs negirdi.

## Paskutinis skambutis

Pasakos pabaiga – paskutinis skambutis.

Paskutinės minutės dar kartu pasibūti

Prieš pasklindant keliais, kur dar nieks nenulemta,

Prieš paliekant klases ir mokyklinę lentą.

Nuo pirmosios raidės iki rašinio ilgo

Daug suverta dienų tartum uogų ant smilgų.

Prieš egzaminus dėkit žinias į sistemą,

Kad nebūtų jokių: – Parašiau ne į temą.

Aš tikiu, turit tikslą ir žingsnius apgalvoję,

O svarbiausia, niekad nenustokit svajoję.

Planas A nuostabus, bet didžiausia garbė,

Kas nežliumbs, neraudos, o turės planą B.

Pašnekėti lengviau, o daryti ne man.

Neužilgo kulniuosit kas rytą darban.

O mokyklinės dienos tik sapnuos besugrįš.

Gal iš smėlio Jūs lipdėt svajonių pilis?

## Nuotolinis

Ar tie zoom‘ai, ar teams‘ai atstoja artumą?

Argi galim padrąsinti ką per atstumą?

Argi galim akis mokinių įžiūrėti,

Ar tik galime tašką, kablelį padėti?

Ir tą patį tik gal po dienos, po kitos...

Ką išmoks, ar klausys, ar bandys, ar kartos?

Nežinai, ar tėvai, ar draugai pakuždės -

Pažymys gal spindės, kaip didžiausios žvaigždės.

Prisijungė – gerai. Darbą atsiuntė – puikiai.

Kas netarę nė žodžio ištupėjo kaip zuikiai,

O kas nuomonę reiškė ir gynė ją uoliai,-

Nepražus ir gyvenime šitie šaunuoliai.

Judam, krutam, ir tai gal geriau negu nieko.

Ir žinių gal koks bitas galvoj užsilieka.

Technologijos jungia, jei galuos kažkas kruta.

O jei ne, tai tik faktas, kad mokymo būta.

## Svarbus

Lyg pailsėjau. Vasarėlė senka,

Pilnėja upės, ir gandrai būriuojas.

Prie knygų, sąsiuvinių sugrįžti tenka,

Pramiklint balso stygas, gal ir kojas.

Ką pasakysiu aš? Ar kas klausysis?

Ar dėsnius, formules supras?

Egzaminui kas ruoštis ryšis?

O išdykaus vėl šįmet kas?

Esu viskam aš pasiruošęs -

Rugsėjį startas naujas bus.

Uždirbsiu vėl net grikių košei,

Valstybėj jausiuosi svarbus.

## Man atleiskit, kolegos

Man atleiskit, kolegos,

Šiandien čia ne į temą.

Apie baisų gremėzdą -

Švietimo sistemą.

Dirbu joj aš seniai,

Dirbau netgi prie rusų,

Bet nepamenu aš,

Kad nekęstų taip mūsų.

Buvo popierių krūvos,

Keitės, mainės laikai,

O dabar mus jau slegia

Popieriniai kalnai.

Protokolai, planai,

Dar anketos ir formos,

Šioj švietimo sistemoj

Nesibaigia reformos.

Mes tarsi be mamos,

Nes Šv. ministerija

Reikalinga tik tam,

Kad sukeltų isteriją,

Kad mes dirbam blogai,

Reikia standartizuoti,

Ką padarėt, kad niekas

Nenorėt emigruoti,

Kaip ką šeimai paruošt,

Kaip padėt atrast lytį,

Himną mokot giedot,

Turit kabantį Vytį?

Kiek patyčių pas jus,

Neverti to, ką mokam,

Per anksti į namus,

Ko prieš traukinį šokat?

Mūs ministrų būrys

Nesakyčiau, kad blogas -

Vadovavo net mums

Proktologas.

Aš jau senstu,

Daraus šiai sistemai per lėtas.

Visad uitas tik jos -

Vis rečiau pamylėtas.

Ir nukvakęs šiek tiek,

Nes rašau ne į temą -

Ne žmogeliui pakeisti

SISTEMĄ.

## 

## Tikras mokytojas

Nepavargsta, darbštus, įdomus,

Žino daug, matęs daug, vidum jaunas,

Niekada neskubąs į namus,

O už mokinį stovi ir kaunas.

Jo dalykas be galo svarbus:

Mokiniai tuo senai patikėję.

Pasistengs. Na, o ypač gabus

Pagimdys superinę idėją

Ir atras, ir sukurs, ir aplenks

Savo mokytoją. Taip turi būti.

Mokiniuos jis vėl augs ir gyvens

Ir dalins vėl save po truputį.

## Emocijos

Emocijos vėl išplaukė į viršų.

Kas žodžio nesupranta - pakartoju.

Žmogus esu. Kai kas tai vis pamiršta.

Nors linkęs spręsti viską tik gražiuoju,

Pasikeičiu, įgaunu kobros pozą,

Žinau, daugiau nekęsiu, kąsiu.

Poeziją greit iškeičiu į prozą.

Savęs dykai nebedalinsiu tartum grašių,

Ir te palygina, pasirenka ko nori:

To besišypsančio, juokaujančio, laimingo?

Aš užviriau. Dabar vis dar garuoju.

Jūs savo pasiekėt. Gerumas dingo.

## Apie mokytojo profesiją

Kas mokinių sukelto vėjo

Nebeištvėrė; – tas išėjo.

Kas liko – tas mokykloje paliko:

Vieni pražilo, o kiti prapliko.

Kas kirviais tapo – rado ir kaladę,

Kas džiaugias savo vietą radę.

Reikėjo to ar nereikėjo –

Kai kas už darbo ištekėjo.

Kitų vaikus į šviesą vedę,

Pamatė, kad savus praradę.

Kas liko...

# Moterys ir vyrai

Ar tai prakeiksmas ar Dievo dovana, kad namuose ir darbe mane vis supo moterys. Kartais net abejoju, ar aš tebesu tikras vyras, nes buvo situacijų, kai kolegės nepastebėjusios manęs ir pėdkelnes bandė keistis ir mokyklos direktoriaus kreipimasis „mielos moterys“ man kaip ir nelabai bekliūna.

Bet nusiraminu, kai suprantu, kodėl Šulijos orų prognozę girdžiu, o orų mergaitės prognozę kartais praklausau.

## Orų mergaitė

Šiandien orų aš mergaite pabūsiu

Ir dailiai pažingsniuosiu ekrane.

Graži, daili iš visų pusių

Žemėlapy mojuosiu rankele.

Sijonas trumpas, bet orai jums svarbūs,-

Šukuosena nauja, dar nematyta.

Va, pažiūrėkit ir planuokit darbus,

Kad druskos keliuose būt pabarstyta.

Dabar Europoje, ir žvilgsnis slysta

Žemėlapiu žemiau iki jos batų.

Kas į Egiptą vykti pasiryžta -

Šilti orai tiems nusimato.

O Graikijoj jau kiek rimčiau pravėso,

Maskva sulaukė šalčio, sniego.

Esi tu vyras rimtas, ne plevėsa,

Bet garantuoju, negirdėjai nieko.

## Sodininkas

Jaučiuos kaip sodininkas vienuolyne.

Gal tai gerai, gal negerai?

Vienuolės vaikšto nusiminę,

Kad man terūpi rožių tik kerai.

Ką padarysi, aš toks lėtas,

Bet ten, už rožių, tiek daug vietos...

## Kas žygiams įkvepia

Kas žygiams įkvepia ar juos pamiršt priverčia?

Kas kovo pradžioje su tulpėm šventę švenčia?

Kas daugiarankė Indijoj, pas mus kas ilgakojė,

Kas grįžusį su kvapeliu taip švelniai apdoroja.

Kas kelia į žvaigždes, kas glaudžia prie krūtinės?

Kas vaistas nuo ligų? O poveikis koks šalutinis?

Galva apsvaigus, pulsas sutankėjęs,

Kai pasisako, kiek kirpėjui sumokėjus.

Ką traukia auksas, sportinės mašinos?

Teatrai, kazino, nors tiks ir kinas.

Kas aukštakulniais kaukši, nors mieliausia basakojė,

Praplaukia kas lyg podiumu, kad liekam išsižioję?

Ką taip rimtai mes renkamės, kam peršamės

nedrąsiai?

Įsistebeilijam daržely ar pradinėj klasėj?

Kuo tikim, kad senatvėj bus paguoda?

Ir kas per dieną iššvaistys net aukso puodą?

## Moterys

Kas mes be jų? Galva be savo kaklo,

Darbšti bitelė be žiedų,

Natų tik kratinys be takto,

Ar televizorius, nerodantis spalvų.

Be jų mes burlaiviai be vėjo,

Vėžliai išlipę iš vandens,

Kaip metai be pavasario praėję,

Kaip medžiai be spalvų rudens.

Be jų nebūname laimingi,

Be jų nerastume prasmės,

Savim net pasirūpint tingim,

Mums nereikėtų ir pirties.

Be jų tebūtų vien tik proza -

Be širdį veriančių eilių.

Nebūt dėl ko auginti rožes.

Išvis neliktų gal gėlių.

Be jų mes būtume turtingi,

Joms reikia maišo pinigų,

Todėl mes joms ir reikalingi.

Baigiu rašyt - darban skubu!

## Jei

Jei pasauly nebūtų vaikinų,

Kas išgertų tiek viskio gryno?

Kas žiūrėtų TV, kas vairuotų?

Kas vestuvėse šoktų ir grotų?

Kas algos gerą pusę parneštų?

Kas bambeklę namuos pakęstų?

Kas politika pasidomėtų?

Kas tas rūtas be jų išravėtų?

Jei pasauly neliktų merginų,

Bankrutuotų prekiavę vynu.

Švarūs indai ir gėlės išnyktų,

Net jei ji tik savaitei išvyktų.

Nebėgiotų būrys vaikučių -

Vyrai eitų, kur vėjas pučia.

Tik pilvai vyrams gurgėtų,

Greit ir veidrodžių nebereikėtų.

Jei pasaulis taip sudarytas,

Bučkis jai, reiškia - Labas rytas!

Bučkis jam, reiškia – Tu šaunuolis!

Tai kurių didesnis svoris?

## Sunkiau - lengviau

Bepig priprasti prie kavos,

Sunkiau prie vyro, prie šeimos.

Gali priprasti prie vienatvės,

Prie kavinukės, miesto gatvės...

Sunkiau prie vaiko vystyklų,

Prie triukšmo, nemigo naktų.

Lengviau prie valdiškos virtuvės,

Sunkiau prie nuosavos keptuvės.

Lengviau prie knyginių minčių,

Sunkiau - kalbų tiesių, karčių.

Ir vis tik nuoširdžiai linkiu

Priprast prie to, prie ko sunku.

## Dykuma

Derlingai žemei, vai, nelengva būti:

Ją raižo, drasko... Kiek ji išaugina!

O juk visa ji atkovota

Iš miško, jūros ar smiltyno.

O, dykuma, graži esi iš tolo

Ir iš arti keri tuščiu savuoju plotu.

O, dykuma, užburk, priversk mylėti

Tą, kas tave šiai žemei atkovotų!

## Stabdžiai

Kodėl sustojo mašina?

Ar taip reikėjo,

Kai žmonės du linksmi greta

Iš darbo ėjo?

Kai jau kvepėjo medumi

Vienoj iš gryčių,

Kai svaigo nuo jausmų galva...

Ir iš netyčių

Norėjos apkabint tave...

Ir linksmo tavo veido...

Lyg iš dangaus ta mašina -

Šventieji nusileido.

Kodėl? Kodėl tokia lemtis,

Kad stabdžiai veikia,

O ta saugi, rami būtis

Prastai nuteikia?

## Žingsniu arčiau

Žingsniu arčiau link tų pilių,

Kur tu - už marių devynių ...

Tiktai žingsniu...

Aš toks negreitas,

Net jei ant žirgo jočiau raitas,

Net jei siūbuočiau laiveliu,

Tu dar už jūrų

aštuonių.

## Sūkurys

Galvojau viesulas manęs nebepagaus,

Nebepakels lig aukščio to svaigaus,

Nebenuneš, iš kur sunku sugrįžti,

Leis čia ramiai gyventi ir nuvysti.

Bet vos tik atveriu namų duris,

Mane pagauna sūkurys...

Žmona iškelti žada bylą -

Skraidydamas jos vyras dyla!

## Kasdieniški darbai

Kas mano sielą jaukia,

Kas manęs dar laukia.

Tiesų tiek daug - vienos nesurandu.

Grįžtu į gryčią jaukią

Užsidėjęs kaukę

Ir vėl imuos kasdieniškų darbų.

Mane lyg šaukia, traukia...

Visa tai praplaukia.

Judu link aido. Kur gi, kur gi tu?

Nors gal ir nieko gero,

Bet kiek nuleidęs garo

Aš vėl imuos kasdieniškų darbų.

## Aš vėl tave atrast bandau

Aš vėl tave atrast bandau,

Beieškant pats jau paklydau.

Nebežinau, ko tikro būta.

Alaus nėra. Geriu vien putą,

Bet ir nuo jos galva ne ta.

Nejau puta vis man skirta?

Nejau ir gėlės, kai sužysta?

Man - kvapas, o kitur - nuvysta?

Aš vėl tave atrast bandau,

Beieškant pats jau paklydau.

Nupirkęs duonos,  pjausiu plutą,

Kad įsitikint - duonos būta.

## Kaltas

Žandai man  kaip jaunikliui kaista.

Ir kas čia keisto, kas čia keisto,

Mat verda smegenys, ir jos

Daug spinduliuoja šilumos.

Ką rodo ausys? Rodo - kaltas.

Kur mano paltas, kurgi paltas?

Tą kaltę aš išpirkt skubu

Ir štai jau su tavim kalbu.

## Paryžius ten

Gal tau sunku,

Gal man nelengva.

O žmonės dyla,

metai slenka.

Kai nepaimta,

Tik paliesta,

Kai neateita,

Nors taip kviesta.

Kai saulė neaukštai pakyla,

Ir šonas šąla, šonas šyla,

Kai prieš akis dangus žvaigždėtas -

Neišprašytas, išlydėtas.

Gyvent sunku

Ir mirt nelengva.

Paryžius ten -

Čia

metai slenka.

## Plaustas

Ir vėl virš proto jausmas kyla,

Ir nieko nebesuprantu.

Ak, kad žodžius pakeist į tylą,

Gal iš tylos išplauktum tu?

Dar tas pavasaris vasary

Ir viskas viskas nelaiku...

O auksą keisti kam į varį

Ir dar klausytis tų kalbų?

Dabar ne kateris, aš - plaustas.

Dreifuoju, tikslo nerandu.

Apdovanotas ar nubaustas,

Kai iš miglos išnyri tu.

## Apie svajones

Aš svajojau užaugęs vairuoti mašiną:

Kelias, nuotykiai, panos, mėgstą kvapą benzino...

Aš svajojau užaugęs kantriai prakaitą lieti,

Vesti, žmoną mylėti, vaikų daug turėti...

Kuo toliau, tuo daugiau abejoti imu –

Žirgas taikosi šokti žirgų ėjimu.

## Ne šventasis esu

Ne šventasis esu,

Nesu net klebonas,

Bet lig šiolei alpstu,

Kada trumpas sijonas,

Kojos iš pažastų,

Lūpos ryškiai dažytos.

Akys slys link krūtų,

Tartum ten veidas kitas.

Ne šventasis esu,

Nesu aš ir kvailas,

Su sava gyvenu,

O kitoms – eilės, dainos.

## Ūkininkas ieško žmonos

Alio, mergyt, skaitau aš tavo laišką,

Rašai „Užkniso miestas, miesto man gana“.

Jei kolorado vabalus tu traiškei,

Manau, galėtum būti man pana.

Alio, mergyt, sakai, gražiai atrodai?

Tik karvėms vien to grožio neužteks,

Jos pliumpia vandenį ir ėda godžiai,

O tau pamelžti visą bandą teks.

Alio, mergyt, sakai, tau reikia dušo

Dėl tavo garbanų rausvų, vešlių?

Tu nebijok, nebeturiu aš blusų,

O tavo galvai rasim dilgėlių.

Alio, mergyt, sveri vos šimtą kilų?

Ir moki klubus tu gražiai kraipyt?

Ir gamini skaniai? Tave aš myliu!

Tau kartais leisiu puodus išlaižyt.

Alio, mergyt, o kaip dėl pabiručių?

Ne, ne. Ne vienas, du ar trys.

Penki. Tai sutarėm, zuikuti,

Atvyki ryt.

# Tegul skrenda laiškai

Daug jų išskrido ir išskrido. Čia tik tie, kurie sugrįžo ar buvo rasti juodraščiuose.

Čia ta knygos dalis, dėl kurios kiek abejojau. Džiaugiuosi, kad mano mūzos taip ir liko mūzomis, nenusileido per žemai, o mane šiek tiek pakylėjo, kad leido pasijusti reikalingu, pabūti nestabilioje būsenoje, rašyti.

## Tarp žiedų

Kiek nuostabių žiedų

Miškuos, laukuos,

Ir kaip puiku - tarp jų

Aš su Tavim kalbuos.

Tarp žodžių įmantrių

Mintis kažkur yra.

Tik bijom paklausyt,

Ką pasakys tyla.

Nėra audros jausmų,

Nors dvelksmą jos jaučiu,

Bet kad atūš, nusiaubs,

Nebeturiu vilčių.

## Pamergei

Nepasakyčiau, kad naktim nemiegu

Arba kad baisiai kankinuos,

Nes maža tos nakties bemiegės,

Nes maža ir kitos dienos

Tam, kad, sutikę vėl viens kitą,

Neklaustume: – Kuo tu vardu?

Tam, kad per naktį iki ryto

Kalbėtume be žodžių, be tuščių.

Tam, kad į klaikiai tamsią naktį

Išeitume ir būtų mums šviesu,

Mums trūko laiko, tiesiai pasakysiu,

Atstumas didelis ir mes ne du.

O laikas. Laikas juk nelaukia.

Tik kelios nuotraukos paliks... Baisu.

Praplauksi taip, kaip debesys praplaukia.

Kaip upės vandenys nutolsta nuo krantų.

## Laiškai

Toks jau aš - tokia tu:

Žodžio to nesakai,

Nors matai, praminti

Link tavęs jau takai.

Ir akim užrištom

Pas tave jie nuves.

Buvom mes atskirai -

Gal greit būsime mes.

Ir suprast negali,

Ir pakeist negali...

Kam skirti tie keliai,

Kai vis taką mini?

## 1

Džiaugiuos, kad pailsėjai.

Spėjai.

Džiaugiuos, kad tu žvali,

Kad gyveni,

Kad ašarų neliejai

Ir kad vėjai

Nuo tavo pusės

Visada šilti.

Žinau. Ta vasarėlė bėga...

Sniegą

Atneš tie vėjai nelauktai,

Bet ačiū ir už tai.

Ir net jei šaltis nugramzdins į miegą,

Jėgą

Parodys vėl upeliai ir žiedai.

## 2

Kas yra?

Ko nėra

Ir ko būti negali?

Geras aš?

Tu gera!

Ir mintis tas į šalį.

Vėl prabėga diena,

O naktis lyg praslysta,

Jei skambėtų daina,

Tai tereikštų, kad klystam.

Kaip yra,

Taip yra.

Nesinori to keisti

Jei skambėtų daina,

Tai žandai imtų kaisti.

Sutinku aš tave,

Sutinku ir išlydžiu.

Geras aš?

Tu gera!

Aš geriems nepavydžiu.

## 3

Vienas žingsnis

Ir daug abejonių,

Kiek pabudus iš savo klajonių...

Vienas žodis

Ir ilgas laukimas,

Nes toliau gali spręstis likimas!

Vienas žvilgsnis

Ir jausmas toks keistas -

Nei pririštas esi, nei paleistas.

Vienas pirštas

Ir draudžia, ir kviečia.

Vieną dieną

Ir rankos lyg liečia.

Vienas metras,

Centimetras vienas...

Tu čia pat - už stiklinės tik sienos!

## 4

Ko trokštu, tu žinai,

O ką galiu tau duoti?

Abiem kankintis amžinai,

Jei perskelsim ąsotį.

Ąsotis bus tad be naudos,

Nes niekas juo nesinaudos,

Tik šunys laks ar katinai,

O tu šunis gerai žinai:

Palakę los...

Nėra naudos.

Nors nieks tavęs man neatstos,

O ką galiu tau duoti?

## 5

Tos kavos ne tiek daug,

Tos šnekos net mažai.

Kai išėjome lauk,

Žvaigždeles pamiršai.

O norėjos taip man

Dar ten vieną uždegt

Ir pakvietus vidun

Neužmigti pernakt.

Tos nakties ne tiek daug,

Tos dainos per mažai...

Upę šaukiam:

- Palauk!

Joj tik laiko lašai.

## 6

Kas mums riša rankas?

Kas mums laužo šakas?

Kas neleidžia aukščiau mums pakilti?

Kas mus slegia žemyn

Ir giliai vandeny

Paskandinti jau baigia ir viltį?

Kas neleidžia mylėt?

Kas neleidžia žydėt

Ir nuskabo tuos žiedus lig vieno?

Pievos pilnos žiedų.

Žiedas aš - žiedas tu!

O kažkam gi tereikia tik šieno...

## 7

Viso nori manęs?

Pusės jau nebėra!

Tik ar lūpos kartos:

– Tu gera, tu gera?

Ar aistros židinys

Dar šiąnakt neužges...

Buvom mes atskirai.

Atskirai likom mes.

## 8

Pasibaigė...

Prabėgo metai.

Paliko aname krante,

Kur nebegrįši pėstute,

Kur gal jau niekad nenuplauksi,

Ir kur manęs jau nebelauksi,

Atia!

O kas toliau?

Žemyn nuo šlaito?

Bandyti likti viršuje

Ir suktis voverės rate?

Ar leistis į pasaulio kraštą

Ir nebetikrint savo pašto?

Atia!

O gal

Paimt alaus ar gero vyno

(Esi gi ne už vandenyno!)

Už irklų čiupti paslapčia?

Ar pilnatis bus ar delčia,

Ištarti tyliai:

- Aš čia!

## Esi šalia

Esi šalia. Matau tave, girdžiu,

Bet tu nesukeli jokių minčių.

Nesusipynęs mūsų biolaukas

Ir sieja mus ne magistralė - plaukas.

Taip būna, nes kažkas dar miega,

Nes laukiam dar žiemos - jos sniego,

Pavasario, kaip viesulas veržlaus,

Kuris pagaus ir neš. Neklaus!

## Apie stichines nelaimes

Gal per mus ištirpo sniegas

Sausio pradžioje? O gal…

Keikias žmonės: nesupranta,

Per purvus išbrist negal.

Gal lietus ir vėtros šitos -

Mūsų siautulys? O gal…

Šitas laiškas surašytas,

Kad sugrįžti kiek atgal.

Gal gyvenimas taip lekia,

Jo nesuprantu? O gal…

Tik kada uždegs man žvakę

Nebereiks tad rausti man.

## Apkalbos

Ramiai gyveno jis,

Dūlėjo, puvo…

Nematė niekas,

Jo nebuvo.

Bet vos pakilo,

Būtų ėjęs…

Nebūtą išnešiojo

Vėjas.

Pakėlė

Tartum burbulą

Išpūtęs…

O kas tas burbulas? -

Tai muilo putos.

Kas jį matys

Ar šiaip arti dairysis,

Jam sprogus dar ilgai

Akis krapštysis.

## Aš ieškau to, ko neturiu

Aš ieškau to, ko neturiu

Ir valtį miglose iriu.

Vis ieškau uosto,

Kuriam suprastų ir paguostų.

Aš ieškau to, ko neturiu:

Pavasario ir vyturių.

Čyru-vyru man širdį glosto.

Iriu iriu ir ieškau uosto.

## Savianalizė

Keistas jausmas. Nepatenkintas gyvenimu, ir tiek. Ir sveikas, ir visko lyg ir užtenka, o laimės pojūčio nėra.

Vis žvelgiu į priekį, planuoju, dirbu, kartais nebematau ir to darbo prasmės, nes šią dieną lyg ir pražiopsau.

Jausmai. Ir tie, susipynę su proto pančiais, nebėra tikri jausmai. Už viską atsakingas, rimtas  žmogus, kuriuo galima pasitikėti.

O „ velniop“ nemoku pasakyti. Dešimtys taisyklių prigalvota, kad gyventum kaip robotas ir nė vienos, kad pasijustum žmogum.

Pavydžiu žvejui, pramurksojusiam visą dieną dėl mažytės žuvelės vien savo malonumui, alpinistui, svaigstančiam nuo aukščio, mokytojui, išeinančiam į atostogas.

Pavydo jausmas - tai tikrai tikras. Pagaliau nors kažką tikro radau savyje.

# Pasvajokim

Kas nesvajoja, nefantazuoja, tas ir neišsikels sau didelių tikslų, neturės didelių ambicijų.

Vis prisimenu vaikystėje vyresnįjį brolį Povilą, kuris buvo labai didelis fantastinės literatūros gerbėjas. Kuo mes tik nebuvome: ir paukščiais, ir kareiviais, ir lakūnais, ir piratais... Manau, kad fantazavimas su juo įvairiomis temomis ir man padeda ne vien šliaužioti šia žeme.

Gan dažnai tai, apie ką svajodavau, po kurio laiko virsdavo planais, vėliau – realybe.

Yra ir tokių svajonių, kurios taip ir liks svajonėmis, bet jos lavina vaizduotę, padeda atsidurti nepažįstamoje situacijoje, leidžia patirti naujus jausmus, analizuoti savo tariamus poelgius, jei taip nutiktų. Kelia aukštyn, leidžia augti.

Nenustokim svajoję!

## Lemtingas šuolis

Įsikibęs į jauną Mėnulį,

Išsisupsiu iki dangaus,

Apsiversiu tris kartus kūliu,

Ir kometos manęs nepagaus.

Išsirinksiu planetą mažą,

Bus žingsniuoti ten žymiai lengviau,

Nereikės benzino nė lašo -

Septynmyliais kaip mat apėjau.

Pastatysiu ten namą bespynį,

O ir vartų į kiemą nebus.

Prižiūrėsiu prie namo pievą

Ir ant stogo džiovinsiu batus.

Pasisuksiu planetą į Saulę,

Jei atslinktų koks oras žvarbus,

O rinkimuos laimėjęs balsą,

Prezidentas būsiu svarbus.

Ir valdysiu mažą planetą

Kaip gyventojas josios norės,

Dienos slinks ten lengvai ir iš lėto,

Karas, badas manęs ten nelies.

Aš retai težiūrėsiu į Žemę,

Kur paliko klampusis molis.

Kam likimas svajoti lemia –

Tą išgelbės lemtingas šuolis.

## Pasižadu

Svečiuos turėjau Karlsoną.

O gal net du?

Dėl tos uogienės bars mama

Balsu rimtu.

Todėl visiems pasižadu -

Šiandien taip nedaryt.

- Prašau, atskriski, Karlsonai,

Ne šiandien – ryt.

## Sapne buvau arčiau

Sapne buvau arčiau

Nei realybėj.

Sapne tave liečiau,

Ir tu nežnybei.

Sapne net bučiavau

Aš tavo ausį

Ir netikėjau niekaip,

Kad apgausi.

Kaip orą reikia mums

Įkvėpt - išpūsti,

Taip ir užsnūst,

Ir iš sapnų pabusti.

## Po muziejų

Į medį tiek širdies, tiek meilės,

Tiek fantazijos įdėjęs,

Muziejų kūręs, statęs, akmenis ridenęs,

Jis - kryždirbys ir skulptorius, drožėjas

Sparnais mediniais, bet aukščiau virš žemės.

Paklaustas:

–Viską kūrėt vienas?

Ranka parodė:

– Milžinas padėjo!

Kai pažvelgiau jo link, man pasirodė,

Kad milžinas tik su sunkia našta stovėjo.

Svečius vedžioju po jo pasakų sodybą.

Dažnai juos sutinku, pamyliu, apvežioju.

Pamatęs šią titanišką kūrybą

Apšalęs! Nejučiom net išsižioju.

Po pasivaikščiojimo A. Česnulio skulptūrų parke

# Pomėgiai

Galiu prisipažinti, kad ilgą laiką buvau priklausomas nuo radijo, Formulės 1, Dakaro, fotografijos, bičių, technikos, įrankių. Iki šiol esu priklausomas nuo žmonos! Dėl šių savo pomėgių nė kiek ne gėda.

Turiu dar vieną pomėgį – eiliuoti. Truputį gėda.

Labai gėda, kad mėgstu dirbti, išbandyti ne savus darbus ir esu vos ne darboholikas. Patinka statybos darbai: nuo betono, mūro, tinko iki elektros ir santechnikos, gerbūvio. Tik nekenčiu apdailos darbų. Patinka valdyti gremėzdišką techniką: javų kombainą, vilkiką su ilga puspriekabe. Patinka išmokti naujų darbų.

Žiemos atostogų metu susigalvodavau ką nors paprogramuoti, bet šis pomėgis miršta sutrumpėjus toms atostogoms.

## Dakaro ralis

Ištįso tartum seilė šitas vakaras.

Dakaro laukiu – dramos jo ir pasakos.

Supuolė vyrai, kaip vaikai į smėlį,

Kad išbandytų savo mašinėlę.

Šturmuoja, keikia smėlio kopas.

Jei virto, dar nereiškia – lopas.

Kas finišavo šiandien pirmas,

O kam trumpam nutrūko filmas.

Sulaukt bandysiu reportažo,

Tokioms lenktynėms aiškiai mažo.

Palauks savaitę, dvi dar žmonos, panos...

Ne vienas toks esu Dakaro fanas.

## Duona tarsi upė

Kai kas težino tik batono, duonos kainą -

Aš brolio ūkyje valdau javų kombainą.

Kombainas tas gražus – geltonas,

Jo bunkeryje telpa penkios tonos.

Kai juo kuliu, aš bunkerin žiūriu užgniaužęs kvapą,

Ten duona tarsi upė teka.

Dažnai per dieną upė ta kviečių parplukdo

šimtą tonų.

Dabar skaičiuokit, kiek iškeps batonų?

## Pasiruošimas

Kad kas nesumaišytų javapjūtės kortų,

Pirma – tech. apžiūra, remontas.

Diržų įvertinimas, jų keitimas,

Tepimas ir kombaino prasukimas.

Nors ir kasdien keiti tu baltinius ir kelnes,

Po tų remontų būni tikras velnias.

### 

### Laukimas

Eini prie lauko, kartais ir ne vienas -

Savaites tris dar laukt – grūduos vien pienas.

Jei tik nagais gali tu pergnybt kvietį,

Nepulk dar kult – grūdų nebus kur dėti.

Kai grūdas netgi perkąst sunkiai duodas,

Į lauką dumk, nes laukia jų aruodas.

Kaip liaudis sako: „Šventa Ona – švieži duona“.

Retai kviečių būnu prikūlęs pirmą toną.

### Procesas

Dabar bandysiu aprašyti javo toj mašinoj kelią:

Lenktuvai švelniai palenkia javų galvelę,

Tad dalgis kerta, sraigė, nuožulnioji traukia,

Ten spragilai, greičiausiai išsisukę, jų jau laukia.

Smūgiuoja taip, kad lūžta ir subyra varpos,

Su ta mase toliau jau kratomoji tvarkos,

Kuri tas varpas krato – išlukštena

Ir ant sietų iš lėto nuridena.

Per sietus vėjai stiprūs siaučia -

Jie išpučia pelus ir kelis šiaudus.

Pro sietus grūdas plyšį randa,

Ant nuožulnaus kombaino dugno krenta,

Ten nuokalnė, tad grūdas žino kelią

Link elevatoriaus, kuris į viršų kelia.

Štai jis ir bunkery ir aš užgniaužęs kvapą

Žiūriu, kaip duona tarsi upė teka.

Tiesa, šiaudai už spragilų kitu keliu jau juda,

Šiauduos kratikliai randa vieną kitą grūdą,

Dažniausiai su šiaudais jau nebežaidžia –

Susmulkina ir ant ražienos skleidžia.

### Jausmas

Dabar bandysiu aprašyti jausmą:

Kombaine tu girdi vis būgno gausmą,

Pagavęs šuorą monstras suvaitoja

Ir žodžių noris stipresnių, jei jis

užsikemša - sustoja.

Esi tu atidus ir javas nesugulęs,

Labai nepavargsti per dieną kūlęs,

Nes oras ten švarus, kondicionuotas

Ir daug ką valdo ne žmogus, o kompo protas.

Bet radijo nėra ir būt negali -

Čia kuliant patenki į būgnų šalį.

Tik tuk, bum bom čia būgnų ritmas linksmas,

Jei jis sutrinka, jau žvalgais aplinkui.

Na, kartais būna, dėl triukšmų sustoji,

Tai reiškia – akmenį ar kuolą pražiopsojai.

Kada kuliu, aš bunkerin žiūriu užgniaužęs kvapą -

Ten duona tarsi upė teka.

O pabaigtuvių dieną noris smeigt aukštyn

pirštu didžiuoju.

Aš sėdžiu taip aukštai ir garažan važiuoju.

## Vagis

Jaučiuosi kaip vagis apvogęs lietų,

Kuris tartum apglėbęs viską laiko,

Kad tik aruodai, puodai nepilnėtų.

O ilgapirščiai žiū ir prisitaiko.

Kuliu, lyg ir lauku važiuoju,

Vis taikausi nugriebt ką be sarmatos.

Atrodo, kad tarp debesų vingiuoju...

Stipraus negėręs nieko – tik arbatos.

Trys dienos saulė retas svečias,

O pusšimtį hektarų jau pagavę,

Tartum ne savo pasiėmę,

Tik kaip senais laikais, „susivairavę“.

Gera pradžia. Du trečdaliai dar liko.

Bet esam vyrai mes galvoti.

Kai leidžia, dirbame ir naktį,

Kai lyja, skubam pokaičio miegoti.

## Furistas

Gavau palaužyt brolio fūrą

Ir padangą dukart keičiau.

Taupiau net pigų, žalią kurą -

Visur suspėjau, nors šliaužiau.

Tarp traktoristų buvau ponu,

Nes dulkių, tepalo mažiau.

Du reisai – pusė šimto tonų.

Rėpliojo jie – aš lyg skraidžiau.

Valstybę dar paremt suspėjau:

Už seną "šaibą" skyrė baudą.

Man išbandyt save rūpėjo.

Ne širdį, tik sėdynę skauda.

## Programuoju

Šiandien dar nekankinsiu stiliumi keistu savuoju.

Dabar eilių neberašau, o programuoju.

O laikas pralekia taip greit bešnekinant Android'ą

Ir nebelieka man kada cituoti Froidą.

Dabar pasaulis mano susiaurėjęs,

Nors lyg dar vakar buvau vėjas.

Aš vyzdžiais vis sekioju nosies galą,

Nes į išmanųjį įklimpęs lyg į balą.

Esu pasiekęs tokią darbo fazę,

Programoje naudoju netgi bazę.

Tik su draugais šnekos mažai belieka,

Tad tyliu kaip žuvis belaukiant slieko.

## Radistas

Sako seniai man:

– Tu galvą praradęs.

Ką tu beveiktum,

Visur tau radijas.

Kur mieste eitum,

Tau vis antenos,

Dipoliai, bimai

Naktį vaidenas.

Draugą sutikus

Tavo kalba –

Vien tiktai

Ta, ti-ti, ti, ti-ti-ti, ti-tą.

Savo jaunystės

Naktį bemiegę,

Ir tą praleidi

Radijo glėby.

Mes, kaip draugai,

Gal tau galim padėti?

Siūlau jums šito

Nė nepradėti.

Ir pasiteisint

Prieš jus skubu.

Visas pasaulis

Pilnas draugų.

# Juoda

Ne visada padangė būna giedra, ne visada ir pozityvios mintys sukasi galvoje. Kartais būna ir juoda.

Gyvenime sekėsi. Ir dalis iš čia esančių eilėraštukų yra tik parimavimas.

## Depresija

Juoda saulė danguj,

Juodos mintys galvoj,

Juodus darbus darau

Kaip visad - sutemoj.

Ir juokauju juodai,

Kad man tinka juoda.

Turiu sąžinę aš,

Bet ir ji - kaip barzda.

Mano mintys - tamsoj

Bandą skristi varnai...

Ko tikėtis, ko laukt

Net ir pats nežinai.

Juoda saulė danguj

Ir lelija juoda,

Ir švenčiausiam žmoguj

Slypi juoda malda!

## Vaistai nuo depresijos

Nei verkti, nei juoktis

nei kaltint, nei ginti,

nei sėti, nei pjauti,

nei kurt, nei naikinti.

Nei dirbt, nei ilsėtis,

nei barti, nei guosti,

nei stotis, nei sėstis,

nei mušti, nei glostyt.

Nei šaukt, nei tylėti,

nei kimšt, nei badauti,

nei lėkt, nei stovėti,

nei eiti, nei laukti.

Nei kelt, nei skandinti,

nei degt, nei rusenti,

nei pulti, nei kilti,

nei mirt, nei gyventi.

## Vaistai nuo depresijos padėjo!

Aš dar judu, aš dar kvėpuoju.

Tik senstu, bet nepanikuoju.

Ir aš - tartum kiaušinis virtas,

Nepatikėsit - vis dar tvirtas.

Galiu per dieną išjudėti.

Galiu girdėt ar negirdėti,

Ką sako apie mano būtį.

Galiu paišdykaut truputį.

Nepasakyčiau, kad galingas.

Esu kai kam dar reikalingas.

Burnosit, kad keliu čia savo kainą -

Nepykit. Visa tai praeina.

## Jaunyn nebeeinu,

Jaunyn nebeinu,

nestoviu netgi vietoj.

Man vasara jau baigės -

Laikas lietui.

Beliko pašnekėti,

pabendrauti

Ir maloniau jau duoti

Negu gauti.

Nesistebiu, kad užmirštu,

mane užmiršta,

Pavalgyti turiu -

nečiulpsiu piršto.

Išgerti dar galiu,

Nors kas iš šito?

Jaunyn nebeinu!

Jums reikia kito.

## **Skolintais žodžiais**

Ežeras skaidrus, tamsus kaip langas:

Plonas veidrodis, atspindintis vienatvę.

Krantas augantis ir siekiantis net dangų,

Debesis, lietus ir vėjo gatvė.

Toks slidus, raminantis peizažas:

Kur ganykloje arklys rupšnoja žolę.

Kampas šis pasaulio labai mažas,

Dar mažesnę vaidinu čia rolę.

Kranas, namas su tvora ir gluosnis.

Svyra šakos jo - kiek gali augti.

Keistas jausmas: lyg norėtųs guostis,

Gąsdinti visus...  O gal palaukti?

## Mintys, su kuriomis galima ir nesutikti:

* Rašyti į sąsiuvinį eilutėmis matematikui gali tik kvailys.
* Darbu žmogus parodo save, bet kartais per darbą nieko aplink save nepastebi.
* Fizikus labiau nei kitus veikia visuotinės traukos dėsnis.
* Žmogus gyvenime pastebi smulkmenas, o didelių dalykų nepastebi. Didžiausias gyvenime - žmogus.
* Jei kas įsivaizduoja esąs pasaulio centru, apie kurį visi tik sukasi, lekia - blogai, nes tada jis nejuda. Judėjime - gyvenimo džiaugsmas.
* Stipriausiai viską į save traukia tuštuma. Nebijokime būti nepatrauklūs.
* Jei gyvensime akis nuleidę į žemę, ir šliaužiosim ta žeme. Jei vaikščiosime akis pakėlę į dangų, tai dar nereiškia, kad sugebėsime pakilti. Greičiausiai,  užkliuvus kojoms, griūsime nosimi į žemę. Jei žiūrėsime prieš save, nematysime draugų, kurie būna šalia ir niekada nestoja skersai kelio. Jei žiūrėsime į šoną, supyks antroji pusė, o atgal žiūrėti rekomenduojama tik per automobilio veidroduką. Dairykimės.
* Dangus žydras todėl, kad artimai bendrauja su kosmosu.
* Kad gyveni - gerai. Kad gerai gyveni - dar geriau. Bet jei panorėsi gyventi geriausiai, reikės net psichologo pagalbos, kad grįžtum prie pirmo teiginio.
* Visą gyvenimą žmonės pataikauja: vieni kitiems, kiti sau.
* Mokytis universitete galima mokantis dalyko arba studijuojant dėstytojų psichologiją.
* Tas pats žmogus gali būti linksmas, neramus, nervingas ir net viskuo nusivylęs. Žmogaus nuotaiką sukuriame mes. Žodis gali išreikšti euforiją, džiaugsmą, nuostabą, pyktį ar net neapykantą. Ir jei žmogus, kuriam nuotaiką sukūrėme mes, pasakys mums netinkamą žodį– nepykime ant jo. Pykime ant savęs.

# Sveikata

Sveikata - tai, dėl ko verta jaudintis, ką verta branginti ir saugoti, kas bet kuriuo amžiaus tarpsniu leidžia džiaugtis kiekviena diena. Nėra sveikatos, nėra nieko.

Kaip aš kai kada juokauju, jei būčiau gyvenęs prieš 300 metų, jau būčiau dukart miręs. Pagarba chirurgams. Juk jų įsikišimas panašus į gerų laikrodininkų: detalių lieka, o laikrodis eina.

O ligos? Jos moka dar kartą perrūšiuoti prioritetus. Vien ko vertas Covid19. Didmiesčiai, kelionės lėktuvais, grandioziniai renginiai, halės, prekybos centrai atrodė kaip gero gyvenimo standartas, ekonomikų variklis.

Lėktuvai žemėje, koncertai balkonuose, kelionės po Lietuvą. Ir tos Velykoms buvo apribotos.

Į dviprasmišką padėtį pateko žmonės. Jauniems lyg ir nepavojinga, vyresniems gal net mirtina. Ką daryti? Solidariai karantinuotis, saugoti vyresniuosius ar bus kaip bus. Egzamino pradžią kaip ir išlaikėm.

Šiaip ligos yra skirtos tam, kad nebūtų gaila palikti šios žemės. Ir didžioji dalis jų prisišaukiama mūsų pačių, laikantis įsikibus į jau džiaugsmo nebeteikiančius, o įtampą keliančius darbus, ilgą sėdėjimą šiltuos namuos, mažą sąlytį su gamta.

## Izoliuotas

Aš izoliuotas.

Bet tai nereiškia lipnia juosta nuvyniotas.

Nesu spuoguotas nė raupsuotas,

Tik gripo virusui ir man paskirtas uždaresnis plotas.

Manau, nepriekabus aš vyras.

Žinau, daug priekabesnis virusas.

Užeisi pas mane ir Dievo valioj,

Ar ryt dar jausiesi normaliai.

Aš vaistinėms klientas blogas:

Arbatom gydau gripą tartum slogas.

Ir po trijų dienų jau karštis krito,

Jo vakare daugiau, mažiau iš ryto.

Buvau pas medikus nunešęs savąją tvirtovę,

Nustatė: reiks paremontuot, ką virusas apgriovė.

Į darbą neskubėt, pasivolioti.

Ir kaip tiems medikams už viską nedėkoti?

## Prie kabineto

Draugai gyvenime ar facebooke labai man svarbūs.

Skubu pašnekint juos visus pametęs darbus.

Mieli ir giminės, ir artimieji,

Nors ir kėsinas kažkada užkast į smėlį.

Žodžiu, pasaulyje esu ne vienas.

Tvirtai taip įkinkytas į vežimo ienas.

Tempiu darbų, šeimos vežimą.

Kur? Kryptį vadeliotojas težino.

O kiek toli? Kiek jėgos leis pūškuoti.

Laimingas? Taip! Kodėl turiu kartoti?

Drąsus? Nuo kiškio dar nebėgu.

Taikus? Labai - kol saldžiai miegu.

Tai ne gyvenimas, o pasaka

Ir pasakose nepasiseka.

Už ką kankins, žiodins - nesu toks blogas-

Jau už minutės! Kas?

STOMATOLOGAS...

## Iš užsienių

Iš užsienių laivais, lėktuvais broliai, sesės grįžta,

Kas pagalvot galėjo, kad taip bus?

Nenori niekas į kapus.

Gyvenimas sėkmingas tapo toks trapus.

Korona neatlyžta

Ir nebetraukia Turkija, Egiptas.

Lėktuvai ilsisi būriais sutūpę,

O bočiai ne bažnyčiose suklupę

Ir aš ant sofos tartum reliktas.

Bijau išeit, sutikt kaimyną,

Neduok Die, ranką teks paduoti

Ar giminaičiui pult į glėbį ir pasibučiuoti,

Nes taip pažeisčiau karantiną.

Tie miestai ištuštėję, ir gamyklos net sustoję

Tartum pailsę bėgt į niekur.

Galbūt ir virusui mes tarsim dėkui,

Kad nors trumpai nebėgom išsižioję.

Tas virusas sulaužė netgi rimą

Eilutės taip keistai susidėliojo

Ar apsirgau, kai kas spėliojo

Argi gali nuspėti tu likimą.

....

Labai į pragarą bijau, geriau į rojų.

## Čia pasveikęs eilėraščio rimas :)

Iš užsienių laivais, lėktuvais broliai, sesės grįžta,

Kas pagalvot galėjo, kad taip bus

Nenori niekas į kapus. Korona neatlyžta -

Gyvenimas sėkmingas tapo toks trapus.

Ir nebetraukia Turkija, Egiptas

Lėktuvai ilsisi būriais sutūpę,

Ir aš ant sofos tartum reliktas.

O bočiai ne bažnyčiose suklupę.

Bijau išeit, sutikt kaimyną,

Neduok Die, ranką teks paduoti

Nes taip pažeisčiau karantiną.

Ar giminaičiui pult į glėbį ir pasibučiuoti,

Tie miestai ištuštėję, ir gamyklos net sustoję

Tartum pailsę bėgt į niekur.

Kad nors trumpai nebėgom išsižioję,

Galbūt ir virusui mes tarsim dėkui.

Tas virusas sulaužė netgi rimą

Eilutės taip keistai susidėliojo

Argi gali nuspėti tu likimą.

Ar apsirgau, kai kas spėliojo.

....

Labai į pragarą bijau, geriau į rojų.

## Ar važiuoti?

Jau diena pailgėja ne po sprindį – po sieksnį,

Ir keliai jau pradžiūvę, o kai kas net pasėjo.

Lyg norėtųs svečių ar patiems prasilėkti,

Bet po to gali graužtis nagus. Nereikėjo.

Tos Velykos kitokios, kitokios net Mišios,

O viltis ir atgimt, ir padėt išgyventi.

Nemanau, kad premjeras, Veryga pamišę -

Gal Kalėdos kartu dar didesnė bus šventė.

Priešas mažas, gajus ir klastingas slapukas.

Nežinai, ar ir pats jo savy nenešioji...

Te išnyksta bacilos kaip rytmečio rūkas

Ienas suki atgal, į svečius jei važiuoji.

## 

## Korona

Koks skirtumas, ar vakaras, ar rytas,

Ar užsidaręs, ar jau uždarytas?

Koncertas ar ir vėlei filmas,

Ar skrandis gurgia, ar dejuoja pilnas.

Tas per Velykas pasikeitęs oras,

Buvau judrus, dabar jau storas.

Kompiuterio, išmaniojo ekranas...

Manau, savaičių pora ir man galas.

Covid‘as taip kietai suvystė.

Ir kaip iš to kokono išsiristi,

Nors vienadieniu drugeliu į šviesą!

Kai iš ekrano vis kartoja liūdną tiesą.

# Laikinumas

Nieko nėra amžino išskyrus žmogaus laikinumą. Tėvų išėjimas, artimųjų netektys, sveikatos problemos visada versdavo grįžti prie šios temos. Kas jaučiatės amžinas, tą skyrių tiesiog praleiskit.

## Už ką?

Dūzgė bitės senuos aviliuos,

Karštą dieną prie laktos vėdino,

Kol nektaro vanduo išgaruos,

Kol pripils medučio puodynę.

Kam padės sergant liepų medus,

Kam saldrūgštė bičių duonelė,

Kam žaizdas gydys pikis kvapnus,

Kam parinkti bičių pienelio?

Su bitelėm ilgiausius metus,

Su didžiausiu noru padėti.

Su kaimynais visad šnekus,

Ir su impulsu eiti, judėti.

O dabar viena pusė gyva

Tik ant lovos krašto pasėdi.

Atsakyki, Dieve, už ką

Tu po pusę pasiimi tėtį?

## Kitas

Žiema su rudeniu už lango pykstas

Baltumas tas Kalėdų nyksta.

Kažkas nustos stebuklo laukęs,

O kas numes juokingas kaukes.

Ką džiugins Kristaus atėjimas,

Sunkaus ligonio pagijimas,

O kas liūdės -  našlaičiais tapo,

Sakys graudžias kalbas prie kapo.

Tik laikas lėks kiek sulėtėjęs, bet nestojęs,

Su metais vis sunkiau bevilksim kojas.

Ir vakaras bus mums, anūkams rytas,

Kai Šventas Petras paprašys:

– Užeikit. Kitas.

## Kaip yra

Tai, ko mes trokštame,

Daug skiriasi nuo kaip yra.

Lyg ir vadžias laikai, žvelgi į kelią,

Ne visagaliai mes -

Su kryžiais ta kalva.

Kažką vėl kviečia, ir mums širdį gelia.

Kas neišvengiama,  o kas dar nenulemta,

Suprast, atskirt sunku nepamėginus.

Žiema, bet vis dar lapai krenta

Nuo obelies, vaisius kur sunokinus.

## Išlydint

Kai smuikas verkia - šilta, bet graudu,

Koncertas tas prie urnos.

Anūkai groja iš natų

Ir čiaupias burnos.

Kaip padėka, kad jis

Vis apie mus galvojo.

Kol buvo nors menka viltis -

Kovojo.

Tiek rožių čia baltų...

Kai pajudės jos - žliumbsiu.

O kad nekūkčiočiau balsu,

Kalbėsiu rožinio maldas ant krumplių,

Toj nosinaitėj gręžiamoj bus paslaptis -

Pasimatysim,

Kada pavargę nuo darbų, ligų

Į žemę grįšim.

## Darbus baigs

Gyvenimas žmogui - kaip žvakės degimas.

Trumpėja, net jeigu bandai neskubėti.

Kai užpučia žvakę, mes sakom: „Likimas.

Gal lipo aukštai, gal mašiną sumėtė?“

O jeigu senolis prie šimto artėja -

Kaip žvakė sutirpus dar žiba, dar blyksi.

Senutės žilos, kažkada orchidėjos,

Vaikai ir anūkai maldaus neišvykti.

Taupys dar jėgas, gal patrumpins dar dagtį.

Dažnas medikas lieps rusent, bet gyvent,

O norėsis dar šilumą skleisti, dar degti

Ir, kūnui pasenus, dvasia nepasent.

Mano žvakės taip pat jau mažiau negu pusė,

O planų, o minčių galvoje milijonas.

Aš manau, kad išliksiu ilgiau negu musė,

O jei ne - darbus baigti galės mano klonas.

## Diena dovanų

Aš gavau dovanų šitą dieną

Dar vieną,

Jau prabėgę keliolika tūkstančių jų.

Gyvenu

Kurį laiką nevaržomas sienų,

Su mintim, su viltim likt žmogum tarp žmonių.

Apkabint ką, paguosti ar švelniai paliesti,

Ar pakalbint, prašnekinti man jau svarbu.

Nebedomina pilys, paminklai ir miestai -

Nuo asfalto, betono labai pavargstu.

Tos dienos dovanotos.

Bėgs minutės upeliais.

Ir vėl daros baisu.

Greit Naujieji. Nesu besmegenis,

Bet jaučiu, kaip tirpstu.

## Dar po vieną :)

Trumpa ta gyvenimo šventė

Ir dar skauda galvą iš ryto...

Sportuoju, bandau nesusenti,

Sulipdęs esu kalną plytų,

Daug mokęs, kelis net išmokęs -

Jiems duonos nereiks beprašyti.

Dukrų vestuves dvi atšokęs,

Jauniausia studentiškai žydi.

Planų dar turiu – Dievas juoksis,

Nužvelgęs žmogelį be saiko.

Ir niekas to tiksliai nežino -

Ar laiko jau nykštį ant laiko?

## Laiko reliatyvumas

Mažas žiogas esi

Tik ką peršokęs balą,

Pasistiebęs gali

Pamatyt, kas ant stalo.

Laikas slenka lėtai,

Jis lėtesnis už sraigę.

Per dienas pralakstai -

Rodos jos nesibaigia.

Į mokyklą žengi

Be mamos taip nedrąsiai

Ir pavydi draugams -

Tiems, kurie penktoj klasėj.

Noris greitai užaugt

Mašina kad važiuoti.

Būna metas draugaut –

Lauki progos bučiuoti.

Kol tarp dūžių širdies

Kiek trumpiau nei sekundė,

Dėl tamsios ateities

Nieks rimtai nesiskundė.

Prie bokalo alaus,

Po pirties pasėdėję,

Dar po miego gilaus

Greitesni net už vėją.

Laikas – kaip traukinys

Kas stotelė greitėja,

Paskutinė stotis

Nepakeisi – artėja.

Kas iš tavo darbų,

Ir ar vertas ko turtas,

Nebe taip ir svarbu,

Pasišauks, ko sukurtas.

## Pavargau

Ėjau,

Gal bėgau?

Pavargau...

Širdis jau šaukia:

- Stok, žmogau!

Ramiau,

Tyliau,

Ne taip aukštai.

Neteiski jau

Labai griežtai,

Neteisink,

Nieko neužstok,

Kur kišti nosį pagalvok.

Subalansuoki, ką kramtai.

Ne tau jau svetimi kraštai!..

Niekam tavęs nebereikės,

Bet ir širdis nebeskaudės.

## Išėjimas

Taupus, net sau šykštus,

Nors niekad niekur neskubėjo

Ir svėrė viską tris kartus,

Ilgai gyveno – greit išėjo

Iš ten, kur jau neįdomus,

Ir lėtas kelias pilkas.

Į ten, kur švietėsi dangus,

Kalnelis kur supiltas.

Dabar žiūrės jau iš aukščiau -

Nepasakys, nerodys...

Išeinantį ramiai mačiau -

Mirty slypėjo grožis.

## Skelbimas

Taupus žmogus pasimirė.

Paliko ąžuolinis stalas,

Ir kauptas, temptas iš visų kampų metalas,

Dar įrankis aptrintas vienas kitas,

Namukas jojo rankomis statytas.

O garaže trečiukas Žiguliukas,

Kuris kelis kartus į Druskininkus rūko.

Tvora suplyšus, vartai išversti,

Dar akmenys atšalę jo pirty.

Prisiminimai apie žmogų brangūs

Dar veržias pro kryžmai užkaltus langus.

## Laikui niekas ne vaistas

Laikas laižo žaizdas.

Laikas atneša brandą.

Laikas keičia madas.

Laikas paslepia randą.

Ar kaip zuikis lėkei,

Ar visur buvai lėtas?

Vienas sau gyvenai,

Ar visų numylėtas?

Vis tiek tavo metus

Gegutė skaičiavo,

Ragavai gal sulos

Iš sušalusio klevo.

Bet ir ji nepadės –

Laikui niekas ne vaistas

Ir net jei neskaudės -

Su laiku tapsi keistas.

Nejučia, pamaži

Mus apleidžia ir protas,

Ir tampi vėl tiesus,

Nors buvai jau kuprotas.

## Mažai

Manęs jau per mažai

Dar atgaivint nors vieną žmogų:

Beliko tik keli lašai,

Išsidalinti nebemoku.

Manęs jau per mažai

Žibėt vaiskia žvaigžde lig ryto...

Kai laiškus šitokius rašai -

Supranta, kad žvaigždė nukrito.

Manęs jau per mažai

Pabaigti darbus iki galo.

Tad išeinu aš pats gražiai,

Kol neišvaro.

## Sudilo

Sudilo jau ne vieni batai,

Kilometrų daug nuriedėjo ratai...

Kiek mokęsis, o kiek mokintas,

Kiek lepintas, o kiek kankintas

Ir verkęs kiek, ir tiek kvatojęs,

O laikas bėgs – ištiesiu kojas.

## Rolė

Kai gimstam,

Scenon mus įleidžia.

Ten augam, mokomės,

Ten žaidžiam, žeidžiam,

Be grimo keičiam savo veidą,

Supykstam baisiai ir atleidžiam.

Vienam dar vaiko vystyklėliai,

Kitam už baigtą rolę baltos gėlės.

- Kam Jį pasiėmei trumpiausiai rolei?

Su priekaištais į Režisierių

Sesės, broliai.

## Pakeitę rolę

Ant sienos laikrodis greičiau vis tiksi.

Sustosi – toks ir pasiliksi.

Nuneš gražiai į amžinąją vietą,

Matys visi iškaltą ar išlietą...

Ir vėl gyvenimą mylėsi, tik pakeitęs rolę -

Į žolę...

## Klaida

Lietus pradėjo lyti

Prieš ketvirtą ryto.

Lyg perpiltas

Iš miego pabudau.

Migla už lango,

Medžiai nedažyti

Vaiduokliškai linguoja man.

Žiūriu, mąstau...

Į galvą mintys

Tartum jachtos vėjy

Atskrieja, šmėsteli -

Akimirka greita...

Ir taip gal valandą stovėjęs,

Jau supratau:

Esu kita -

Nueinanti karta.

Lietus nurimsta,

Tik pavienis lašas

Sudūžta garsiai -

Mat žemiau skarda.

O kad lig šiol

Šliaužiau aš link miražų,

Ne taktika,

Lemtinga tai klaida.

## Tas gyvenimas

Tas gyvenimas šitoks trumputis:

Čia pavasaris, čia jau rugpjūtis.

Vos ateina skaičiuot derlių metas,

O, žiūrėk, giltinė žmogų vedas.

Neilgai tesidžiaugiam po saule.

Iš pasaulio - į kitą pasaulį...

Bet nelaukim puošniosios karietos –

Pakovokime čia dar dėl vietos!

## Nuostabus takas

Į kur išeina žmonės?

Ir kai išeis, kas bus,

Jei takas šios kelionės

Gal net per daug puošnus?

Išlydi. Nepavydi.

Tu skęsti tarp gėlių.

Ir dūdos…

Negirdėti atodūsių gilių.

Ir žemele užbėrę,

Paliks tave Dievams,

Kurie palaistys gėlę,

Padės gyvent vaikams…

Ir kur taip skuba žmonės?

Ir kai išeis, kas bus?

Pats takas šios kelionės

Be galo nuostabus!

## Nespėję

Žvakė trumpėja,

Eilės trumpėja...

Kaltinu vėją,

Vien tiktai vėją.

Amžius ilgėja,

Laikas greitėja!

Taip ir išeisim

Nieko nespėję.

# Šventės

Tai toks metas, kai lengviau atrasti laiko sau, kai ieškai, ko palinkėti kitiems, o svarbiausia, suvažiuoja dukros su antromis pusėmis, ir vėl būnam kartu.

Turi šentės ir minusų, apie kuriuos čia užsimenama, tad gerai, kad jos baigiasi.

## 2020

Du nulis, du nulis -

Žeme jau žingsniuoja.

Sidnėjus jau švenčia,

Pekinas dainuoja.

Arčiau nei Mėnulis,

Arčiau nei Las Vegas.

Te Jūsų šį vakarą

Neima miegas.

Kai dvylika muš,

Kelsim taurę šampano.

Pražys kai dangus,

Prisimink, drauge mano,

Kad kadais mūs keliai

Buvo jau susitikę,

Tad nebuvo blogai,

Nesam mes susipykę.

O Naujuosiuos keliai

Tegul būna Jums platūs,

Net jei rytą prireiks

Ne kavos ar arbatos.

## Laikas nemoka

Medžių viršūnėmis vaikščiojo vėjas,

Vakar audringas - šiandien be ūpo.

Naktį nė bluosto nebuvo sudėjęs -

Savo svajonę ant gluosnio supo.

Bandė Naujiesiems atnešti snaigę

Ir taip kryptingai iš šiaurės pūtė.

Metai prasideda ir pasibaigia -

Laikas sustojęs nemoka pabūti.

## Žiemos brokas

Žiemužė be sniego,

Meškučiai be miego,

Vaikai be rogučių,

Tėvai be zuikučių.

Bitelės pabudę,

Ežiai neužsnūdę.

Karklai jau susprogo,

Žiemos tiek daug broko!

Galėčiau grybauti,

Bet juokinčiau liaudį.

Žvaigždė užtekėjo -

Kalėdos atėjo.

Teks švęsti, svečiuotis

Ir daug daug bučiuotis,

Minėt žiemą blogą

Dalinantis sloga.

## Toks laikas

Toks laikas, kai džiaugiesi, ką turi,

Ir nuoširdžiai kitiems bandai nepavydėti,

Kai apkabinti noris bet kurį,

Yra su kuo Senuosius palydėti.

Kai antrame plane visi darbai,

Ir daug lengviau paleidi eurą,

Kada storėji valandom

Ir netelpi į rūbą lyg nesiaurą.

Kai Kūčios - kalba gyvuliai,

Kalėdos - gimsta Atpirkėjas.

Naujieji laikrodį paleis -

Linkiu, kad būtumėt visur suspėję.

## Ne politinė ne agitacija - palinkėjimai

Praėję buvo tai visokie.

Naujieji bus daug geresni.

O kiek bus pažadų prisuokę,

Į merus, prezidentus renkami.

Kas tušinuką, kas arbatos,

O kas saldainį dovanos.

Tik kad ne veidas puikiai matos,

Kai užsiropščia ant bačkos.

Gal kam pavyks parduoti balsą

Tam, kurs vėliau visus parduos.

Dešimtine parėmęs vargšą

Manau, turės daugiau naudos.

Gana politikos. Te Jūsų stalas

Turtingas bus - ne kasdieninis.

O nuo putojančio šampano

Jus sups sparnuotosios sūpynės.

\*\*\*

Kai byra paskutinės metų smiltys,

Ir kalendoriuje lapelis paskutinis,

Teliks tik šviesios, šiltos mintys

Ir artimas priglaustas prie krūtinės.

## Ne savo noru

Nenoriu varginti Kalėdų aš senelio,

Tad sąžiningai pripažinsiu - aš baisus:

Dažnai sukau į kairę vis iš kelio.

Kiek kartų nepataikiau pro vartus.

Nenoriu dovanų. Nenoriu.

Tų draugių man darbuos taip pat gana.

Saldainiams, tortams – ne: priaugau svorio...

---------------

Šį tekstą privertė rašyt žmona :)

## Valentinas

Na taip, šiandieną Valentinas -

Dėl meilės teks kažką aukoti.

Pigiau galėtų būti kinas.

Nėra Telšiuos. Teks pirkt šakotį.

Gal dar gėlytę prie alaus

Ir meilės bučinio gilaus,

Gal dar širdelę Tau ant skruosto,

Gal tegul rankos galvą glosto,

Gal dar ledų, gal dar šampano,

Ar nors vandens gaivaus iš krano?

O gal į lovą kapučino,

Pakaitinto raudono vyno?

Reikėjo visko, po velnių!

O aš tik šias eiles kuriu...

## Pagelbėjo

Kai šventės baigiasi,

Taip noris pakeiksnoti

Tą, kurs atsinešė šakotį,

Kas kepė, tepė riebų, saldų tortą

Ir kas pripylė pilną kvortą,

Ilgiau kas leido pamiegoti.

Dėl to paaugau aš į plotį!

Maniau, pagelbės sporto klubas.

Pagelbėjo. Dabar ir šlubas.

## Su artėjančiom!

Mielieji, visiems pripažįstu – buvau aš bjaurus

Ir dovanos man nepriklauso:

Per greitai lėkiau iš darbų į namus,

Laikiausi įstatymo „sauso“,

Žiūrėjau save - šiek tiek sportavau,

Ir plytą prie plytos dar kroviau,

Net svetimą moterį aš sapnavau,

O kojinių nė karto neploviau.

Kai kam gal skaudėjo, kai aš juokavau,

Man padangas ruošės badyti.

Jei Senis su rogėm veš dovaną Tau,

Iššoksiu aš elnių baidyti.

## Kulinarinis paveldas

Visiems mums derėtų dėl laimės kovoti:

Vestuvės ar pagrabas - laužkim šakotį.

Per Kūčias, lietuviai, skanaukime sušį.

Kalėdos be šampo! Negali taip būti!

Kaip galim sau leisti, sutikim Naujaką -

Raudoni ikriukai, dvi bonkės konjako.

Kai deginsim Morę ir žiemą varysim,

Taip pat mes ne blynų, saldainių prirysim...

O va, Valentiną atšvęsim kak nada,

Kebabą į saują - šalin šokoladą.

Velykoms kiaušiniai tikrai mus užkniso,

Todėl užsisakėm šeimyninę picą.

O Jonus, Rasas kai prie laužo minėsim,

Nuo čipsų ir „Švyturio“ rytą gal dvėsim.

Kai Oninės kvepia visiems šviežia duona,

Suvalgom „Nutelos“ gal litrą, gal toną.

Į dangų ėmimas mums primena žolę.

Balsuos greit už ją visi atsistoję.

Tų švenčių tiek daug, kad jau niekas nežino,

Ar dar kada nors sulauks cepelinų...

(atleiskit už barbarizmus)

## Už sėkmę

Metai vėlei mainos.

Žmogus bejėgis prieš tą laiko tėkmę.

Jei taurės pilnos, tai pakelkim

Už mūsų sėkmę!

# Baltosios eilės

Na, jos tokios baltos, kad baltame popieriuje jų nesimato. O gal jų aš ir nerašiau?

O jei rimčiau, čia vieta įrašyti ar įklijuoti kažkada Jums rašytus eilėraštukus.

Jei kas atvertėte šį puslapį perskaitę visą knygą – mane jau pažįstate geriau nei patys save.

Jei kas perskaitę vieną kitą eilėraštį paskutiniame puslapyje tikėjotės įdomiausio – pasielgėte kaip tikras laikraščių skaitytojas. Dėl to TV programą pradėjo dėti į laikraščio vidurį.

Jei pravertėte knygą ieškodami paveiksliukų – tą knygą skaityti dar per anksti.

Jei nors vienas eilėraštis sukėlė šypseną – tikslas pasiektas.

Skaitėte „Rimtai su šypsena“.

Turinys

[Gyvenimas 5](#_Toc43495629)

[Brangiajai 23](#_Toc43495630)

[Kūryba 31](#_Toc43495631)

[Metų laikai 41](#_Toc43495632)

[Globalios problemos 49](#_Toc43495633)

[Pilietis 57](#_Toc43495634)

[Trumpai 71](#_Toc43495635)

[Kelionės 73](#_Toc43495636)

[Mokykla 75](#_Toc43495637)

[Moterys ir vyrai 81](#_Toc43495638)

[Tegul skrenda laiškai 93](#_Toc43495639)

[Pasvajokim 103](#_Toc43495640)

[Pomėgiai 107](#_Toc43495641)

[Juoda 113](#_Toc43495642)

[Sveikata 119](#_Toc43495643)

[Laikinumas 125](#_Toc43495644)

[Šventės 139](#_Toc43495645)

[Baltosios eilės 145](#_Toc43495646)

Virgilijus Juknevičius

Rimtai su šypsena / Eilėraščiai - Kaunas: Spaustuvė Ridsales, 2020 – 146 psl.

ISBN 978-609-8279-03-0

Virgilijus Juknevičius

Rimtai su šypsena

Eilėraščiai

Viršelio iliustracija AngelijaVekterienė

Maketas RIDSALES kūrybinė spaustuvė

Tiražas 100 egz.

Išleido ir spausdino „RIDSALES” kūrybinė spaustuvė

(„RIDSALES” kūrybinė spaustuvė priklauso leidėjui: UAB „Termorenovacija”)

Raudondvario pl. 148, Kaunas, www.ridsales.com, info@ridsales.c